text:
दरभंगा रेडियो स्टेशन सं मैथिली कार्यक्रम
दरभंगा रेडियो स्टेशन... आकाशवाणी सं मैथिली फोन इन कार्यक्रम शुरू कएल गेल अछि. एहि फोन इन कार्यक्रम के प्रसारण मंगलवार के दिन कएल जाएत. एकरा सांझ पांच सं छह बजे के बीच सुनल जा सकय अ. एहि कार्यक्रम में श्रोता लोकनि के फरमाईश पर मैथिली लोकगीत, फिल्मगीत आओर विद्यापति गीत के प्रसारण कएल जाएत. शुरू केर आधा घंटा लोकगीत सुनाएल जाएत ओकरा बाद के आधा घंटा में फिल्म संगीत के प्रसारण कएल जाएत.
एहि सुगम संगीतक कार्यक्रम में स्थानीय लोकगायक के सेहो मौका मिलत. एकरा संग ओहन कलाकार सभ के सेहो मौका देल जाएत जिनका अखन तक कोनो मंच नहिं मिलल अछि. दरभंगा आकाशवाणी के कोशिश मैथिली के माध्यम सं बेसि सं बेसि लोक के अपना सं जोड़नाय अछि, मुदा पिछला किछ दिन प्रसारण बड़ गड़बड़ रहल अछि.. कोनो न कोनो तकनीकि कारणे प्रसारण में खराबी रहल अछि. एहि सं श्रोता लोकनि दुखी रहैत छथिन्ह.
एहि सुगम संगीतक कार्यक्रम में स्थानीय लोकगायक के सेहो मौका मिलत. एकरा संग ओहन कलाकार सभ के सेहो मौका देल जाएत जिनका अखन तक कोनो मंच नहिं मिलल अछि. दरभंगा आकाशवाणी के कोशिश मैथिली के माध्यम सं बेसि सं बेसि लोक के अपना सं जोड़नाय अछि, मुदा पिछला किछ दिन प्रसारण बड़ गड़बड़ रहल अछि.. कोनो न कोनो तकनीकि कारणे प्रसारण में खराबी रहल अछि. एहि सं श्रोता लोकनि दुखी रहैत छथिन्ह.
Subscribe to: Post Comments (Atom)


c: text/html

text:
Friday, 3 June 2016
पद्य - १७९ - परबा या परेबा (बाल कविता)
परबा या परेबा (बाल कविता)
केहेन ई चिड़ै छै !
दिनहिमे उड़ै छै ।
साँझ होइतहि देरी ओकरा बाट ने सुझै छै ।।*१
पोशुआ सेहो छै ।
बनैया सेहो छै ।
बैसितहि सभ ठाँ ओ, गुटर - गूँ करै छै ।।*२
धूसरि कारी उज्जर ।
गर्दनि नील हरियर ।
भाँति - भाँति रंग, मुदा एक्कहि चिड़ै छै ।।*३
प्रशिक्षण पाबै छल ।
चिट्ठी पहुँचबै छल ।
उजराकेँ शान्तिदूत, जग भरि मानै छै ।।
पौड़की सनि लागै छै ।
पौड़की ओ नञि छै ।
पौड़की - विपरीत ओ तँऽ, झुण्डेमे रहै छै ।।*४
पौड़की कुलक ओ ।
हरियल कुलक ओ ।
माँसु लेल लोक खूब, ओकरा पोषै छै ।।
संकेत आ किछु रोचक तथ्य -
*१ - हमसभ देखैत छी जे साँझ होइतहि देरी पोशुआ परबा उड़ैत नञि अछि जाहिसँ अनुमान होइत अछि जे साँझ भेला पर परबाकेँ देखाइ नञि दैत अछि । वास्तवमे से बात नञि । परबा विशुद्ध दिनचर (STRICTLY DIURNAL) चिड़ै अछि । ओकरा रातिमे देखाइ तँऽ दैत छै पर ओ राति कऽ उड़ैत नञि अछि । ओ रातिमे तखने उड़ैत अछि जखनि कि ओकरा उछन्नर देल जाय अथवा विशेष प्रकारसँ प्रशिक्षित कएल गेल हो । परबामे रंग चिन्हबाक शक्ति होइत अछि । ओ पराबैगनी किरणकेँ (ULTRAVIOLET RAYS) सेहो आँखिसँ देखि सकैत अछि । तहिना परबा अपश्रव्य तरंगकेँ (INFRASONIC WAVES) सेहो सुनि सकैत अछि । मनुक्खक आँखि नहि तँऽ पराबैगनी किरणकेँ देखि सकैत अछि आ नहिञे ओकर कान अपश्रव्य तरंगकेँ सुनि सकैत अछि । अन्हारमे वा कम प्रकाशमे परबाक रंग पहिचानबाक शक्ति अवश्य बाधित होइत अछि ।
*२ - गुटर-गूँ = COOS / COOING SOUND
*३ - बनैया परबाक रंगमे प्रायः बेसी अन्तर नञि होइत अछि जखनि कि पोशुआ परबाक रंग भाँति-भाँति केर होइत अछि ।
*४ - परबा झुण्ड या समूहमे रहएबला (GREGARIOUS) चिड़ै अछि जखनि कि पौज़की आ हरियल एकाकी (SOLITARY) चिड़ै अछि ।
पुरना अंग्रेजीमे परबा लेल DOVE आ PIGEON दुहु शब्द प्रयुक्त होइत छल । DOVE अंग्रेजीमे जर्मन मूलक शब्द अछि जखनि कि PIGEON फ्रेञ्च मूलक । आइ काल्हि प्रायः छोट आकारक परबा लेल आ पौड़की लेल DOVE शब्दक प्रयोग होइत अछि आओर पैघ कारक परबा लेल PIGEON शब्दक । परबा लेल किछु आओरहु शब्द सभक प्रयोग होइत अछि जाहिसँ धियापुता की, पैघहु लोकनि भ्रममे पड़ि जाइत छथि । एहेन शब्दसभ नीचाँ अर्थ सहित देल जा रहल अछि -
· ROCK DOVE / PIGEON = WILD DOVE / PIGEON = Columba livia = बनैया परबा − ई प्राकृतिक रूपसँ समुद्री तटीय भृगु (सीधा ठाढ़ चट्टानसभक दड़ारि; उच्चारण - दड़ाइर) (SEA CLIFF), चट्टनी बहिर्निक्षेप (बहिर्गत या आगाँ निकलल भाग) (ROCK LEDGES) आ ताहि तरहक आन स्थानसभमे रहैत अछि ।
· DOMESTIC PIGEON = Columba livia domestica = पोशुआ परबा − बनैया परबाक ओ समूह जकरा मनुक्ख पोशुआ बना लेलक ।
· FERAL PIGEON = ESCAPED DOMESTIC PIGEON = Columba livia domestica = निस्तार पाओल (भागल) पोशुआ परबा − पोशुआ परबा जे कि निस्तार पाबि (भागि कऽ या फेर मुक्त भऽ कऽ) पुनः बनैया भऽ गेल हो । एहि तरहक परबा प्रायः पुर्ण रूपसँ बनैया नञि बनि पाबैत अछि । गेटवे ऑफ इण्डिया, लाल किला परिसर, कोनहु मन्दिर वा महजिदक परिसर आदि स्थानमे भेटएबला परबा एहने परबाक समूह थिक ।
· FANCY PIGEON = Columba livia domestica = कल्पित परबा − ई वास्तवमे पोशुआ परबा थिक जकरा किछु लोक अपना अनुसारेँ प्रजनन करा कऽ (SELECTIVE BREEDING) अपन इच्छानुरूप रंग-रूप, कद-काठी ओ स्वभाव बला परबाकेँ उत्पन्न करैत छथि
· WAR PIGEON = CARRIER PIGEON = MESSENGER PIGEON = Columba livia domestica = सनेशवाहक परबा − किछु विशेष प्रकारक प्रशिक्षित परबा पहिने सनेशवाहक केर काज करैत छल तेँ CARRIER / MESSENGER PIGEON कहाओल । प्रथम ओ द्वितीय विश्वयुद्धमे ओ अपन सनेशवाहकक भूमिकाक कारण WAR PIGEON कहाओल ।
मैथिली पाक्षिक इण्टरनेट पत्रिका “विदेह” केर 203म अंक (01 जून 2016) (वर्ष 9, मास 102, अंक 203) केर “बालानां कृते” स्तम्भमे प्रकाशित ।
Subscribe to: Post Comments (Atom)

robotstxt: allowed

filter: keep


text:
नव दिल्ली : दिल्लीक फिक्की सभागार में दिनांक 11 जनवरी 2014क' गणतंत्र दिवसक उपलक्ष्यमे दिल्ली सरकारक मैथिली भोजपुरी अकादमी द्वारा कवि सम्मलेनक आयोजन कएल गेल छल. जाहिमे कवि लोकनि अपन कविता पाठ सँ फिक्की सभागारमे बैसल समस्त दर्शक लोकनिकें कखनो हर्ष त' कखनो विस्मित त' कखनो खूब जमिक' हंसबापर विवशक' देलनि. कविताक पांति-पांतिपर दर्शक लोकनि थोपरी बजा कविक कविताक सराहना कएल.
कवि सम्मलेनमे दिल्लीक संग-संग अन्य राज्यसँ कवि आ कवियित्री लोकनि सेहो भाग लेने छलीह. मैथिली कवि डॉ० बुद्धिनाथ मिश्र अपन कविता "गाम अपनो लगए आन गामे जेँकाँ, तैं फिरै छी बने बन रामे जेँकाँ " त' डॉ० शेफालिका वर्मा अपन कविता "ठप्पा" में नारीक चित्रण केलनि.
भोजपुरी कवि देवकांत पाण्डेय अपन कविता "जमवले अपने हुनर से धक भोजपुरिया आ डॉ० कमलेश राय अपन कविता "आधा देह उधर देखि ,अक्सर नदी किनारे देखि" कविताक पाठ क' श्रोता लोकनि कें मंत्रमुग्ध केलनि.
कवि सम्मलेन के सञ्चालन भोजपुरी कवि विनय बिहारी शुक्ला "विनम्र" केलनि, आ अध्यक्षता मैथिलीक प्रसिद्ध कवि रामलोचन ठाकुर केलनि. सम्मलेनमे मैथिली कवि गंगेश गुंजन, निवेदिता झा, शेफालिका वर्मा, मृदुला प्रधान, विजय नाथ झा, रविन्द्र लाल दास, विनीता मल्लिक, उमाकांत आ भोजपुरी कवि कुबेर नाथ मिश्र "विचित्र", गुरु चरण सिंह, जौहर शफियावादी, वशिष्ठ द्विवेदी, सुभद्रा वीरेंद्र, संतोष पटेल, तारकेश्वर मिश्र आ राजेश कुमार मांझी कविता पाठ केलनि. एहिसँ पहिने सम्मेलनक उद्घाटन दिल्ली सरकारक कला, संस्कृति आ भाषा विभागक सचिव गीतांजलि गुप्ता कुंद्रा द्वारा कएल गेल. एहि अवसर पर मैथिली भोजपुरी अकादमीक उपाध्यक्ष अजीत दुबे कहलनि मैथिली आ भोजपुरी दुनू बहिन छथि.
(रिपोर्ट : संजय झा / फोटो : फेसबुक )


text:
नव दिल्ली : विद्यापति मैथिल युवा मंच विनोद नगर दिल्ली मे चौदहम माँ सरस्वती पूजा महोत्सव बेस धूमधाम सं मनौलक. एहि अवसर पर पूजन सहित छात्र-छात्रा लेल प्रश्नोत्तरी, चित्रकला, नृत्य ओ संगीत प्रतियोगिताक आयोजन भेल. कार्यक्रम मे लगभग एक हजार नेना भाग लेने छल जे स्वतः विराट आयोजनक भान करबैत अछि. पूजनक अवसर पर स्मारिका ओ कैलेण्डर विमोचित भेल.
रमेश मल्लिक एंड म्यूजिकल ग्रुप द्वारा सांस्कृतिक संध्याक आयोजन भेल, जाहि मे पुष्पा झा, अनुश्री मिश्र, राजीव रंजन झा, अमरेश मल्लिक आदि कलाकार लोकनि प्रस्तुति देलनि. मंच संचालन कवि-गीतकार मनीष झा 'बौआभाइ' केलनि. एहि अवसर पर प्रतियोगी छात्र/छात्रा सहित अतिथि लोकनिक सम्मान कएल गेल.
मनीष सिसोदिया (उप-मुख्यमंत्री,दिल्ली सरकार), संजीव झा (विधायक, बुराड़ी,दिल्ली), सरिता मिश्रा (पत्नी-जीवेश मिश्र,विधायक,जाले-दरभंगा), सुशील सिंह (आप के बिहार प्रदेश प्रभारी), निशिकांत ठाकुर (वरिष्ठ पत्रकार आ सम्पादक, शुक्लपक्ष), पूनम झा आजाद (वरिष्ठ सदस्य दिल्ली प्रदेश भाजपा), डॉ. बी. के.झा (चिकित्सक आ समाजसेवी) , अनिल कुमार झा (पूर्व उद्योग मंत्री, नेपाल सरकार), राजीव झा (जेनरल सेक्रेटरी, नेपाल सद्भावना पार्टी), डॉ. बीरबल झा (प्रबंध निदेशक, ब्रिटिश लिंगुआ), सी.ए. हंसराज चुग, सी.ए. गोपाल केडिया, सी.ए. नितिन कँवर, बी. के. शर्मा, ज्ञान चन्द सिंघल, प्रकाश झा (निदेशक,मैलोरंग), मुकेश झा (रेपर्टरी चीफ,मैलोरंग), शुभ नारायण झा (वरिष्ठ अभिनेता फिल्म एवं रंगमंच) आदि लब्धप्रतिष्ठित लोकनिक सम्मान संस्था द्वारा भेल. अतिथि लोकनि कें पाग,डोपटा,संस्थाक स्मृति चिन्ह,स्मारिका ओ कैलेण्डर देल गेलनि.
मैथिल अभियानी नीरज पाठक, रमानाथ झा, अखिलेश झा, विमल जी मिश्र, हेमन्त झा, अमरनाथ झा, संतोष राठौर, संजय झा नागदह, शरत झा, कमलेश मिश्र, सोनू मिश्र, राहुल राय, विभय कुमार झा, रौशन कुमार झा, सुनील शानू , काशी मिश्र , मुकेश मिश्र, अमरनाथ मिश्र, मुकुन्द मयंक आदि लोकनि उपस्थित भेलाह.
रिपोर्ट : मिथिमीडिया ब्यूरो


text:
मर्चाई
मर्चाई क्याप्सिकम वंशक एकदलीय फल छी, तथा ई सोलेनेसी कुलक एक सदस्य छी । एकर स्वाद करु होइत अछि । मर्चाईके करु तत्वके क्याप्सिसिन आ ओ वनस्पतिके क्याप्सिकम कहल जाइत अछि । ग्रीक भाषाक डसैवाला वस्तु बुझाबैवाला शब्द सँ ई नाम बनल अछि । मर्चाईके पोर्चुगाली आ स्पेनी अन्वेषकसभ एसिया महाद्वीप आनैक मान्यता रहल अछि । मर्चाई विभिन्न जातिक होइत अछि । युरोप, अमेरिका दिस सेयान पेपर कहल जाएवाला सामान्य लम्बा मर्चाई मसालेदार एसियाली पकवानक अभिन्न अङ्ग छी ।[१] मर्चाईक जन्म स्थान दक्षिण अमेरिका छी जतय सँ ई पुरा विश्वमे फैलल । मर्चाईक प्रयोग एक औषधिक रूपमे सेहो भऽ रहल अछि ।


text:
बाघ
बाघ (Panthera Tigris) फेलिडी (Felidae) परिवारक प्यान्थरा (Panthera) वर्ग अन्तर्गत परनिहार पैघ बिलाई समूहक सबसँ पैघ आ शक्तिशाली जङ्गली जानवर छी । कुन समय पश्चिममे टर्की, उत्तरमे साइबेरियासँ दक्षिणमे बालीधरिक भूभागमे शिर्ष शिकारीक रूपमे राज कएनिहार ई जानवर अखन पूर्वी आ दक्षिणी एसियाक १३ देशसभमे मात्र सिमित भ गेल अछि । करिब ३.३ मिटर (११ फिट) लम्बा शरीर, ३०० किलोग्राम (६६० पाउन्ड) तौल आ ४ इन्चधरि लम्बा तीखा कुकुरदाँत होमएवला एक जानवर एक भयानक हिंस्रक मान्शाहारी जानवर छी । विशाल काया आ शक्तिक अलावा बाघसभ उज्जर वा गाढा सन्तोला रङ्गक रुइयासँ ढकल शरीरमे होमएवला कारी पाटासभक कारण सेहो देखै लायकक होइत अछि ।
विषय सूचीसभ
रहन सहन[सम्पादन करी]
सन्दर्भ सामग्रीसभ[सम्पादन करी]
- ↑ Cat Specialist Group (2002). Panthera Tigris. 2006 IUCN Red List of Threatened Species. IUCN 2006. Retrieved on 10 May 2006. Database entry includes justification for why this species is endangered.
बाह्य जडीसभ[सम्पादन करी]


text:
मूलतः मधुबनी जिलान्तर्गत नवनगर गामक विजय मिश्र 'लड्डूजी' तबला वादन
क्षेत्र मे एक परिचित नाओ छथि. मनीष झा 'बौआभाइ' हिनका संग बंटैत हिनक
व्यक्तिगत अनुभव —
विजयजी सभ सं पहिने अपनेक पारिवारिक पृष्ठभूमि संगे शैक्षिक पृष्ठभूमि सं अवगत होमय चाहब?
जी! हम एकटा सामान्य पारिवारिक व्यक्ति छी. दू भाइ मे छोट छी आ हमर
बाबूजी तेजनारायण मिश्र बिहार पुलिस सं दू बरख पहिने अवकाश प्राप्त केलनि
अछि. हमरा लोकनि जखन नेनहि रही त' हमर पिताजी केर पोस्टिंग पटना मे रहनि आ
तें हमरा लोकनिक शिक्षा पटने मे भेल. हम बीकॉम धरि पढि संगीत क्षेत्र मे
आबि गेलहुं.
जखन अहांक शिक्षा बीकॉम अछि त' सीए आदि दिस नहि जा संगीत दिस अयलहुं से कोना?
निश्चित रूपें शैक्षिक पृष्ठभूमि बीकॉम भेने युवाक झुकाओ कोनो व्यावसायिक
डिग्री दिस बेसी रहैत अछि, मुदा ने जानि किए हमरा पढ़ाइ करितो सदिखन धियान
संगीत दिस रहैत छल. इच्छा छल जे एहू क्षेत्र मे मेहनति क' किछु क' सकै छी आ ई सोच धीरे-धीरे प्रभावी होइत गेल.
परिवार मे संगीत लेल केहन परिवेश छल? अहां कें केहन सहयोग भेटल वा भेटैत अछि?
परिवार मे संगीतक प्रति सजगता जरूर छल मुदा बाबूजी आ बड़का भाइजी कहियो
सक्रिय रूप सं मंच वा कि कोनो आन रूप मे सोझां नहि अयलाह. हम जखन छठम कक्षा
मे छलहुं तखने माय-बाबूजी कें तबला-वादनक प्रति हमर आकर्षण केर आभास भ'
गेल छलनि आ तखने सं अभीष्ट सहयोग आ प्रोत्साहन भेटैत रहल अछि. विवाहोपरांत
सेहो परिवारक अपेक्षित प्रोत्साहन भेटैत अछि.
संगीत मे करियर बनेबा लेल कोनो विशेष शिक्षा आदि ग्रहण केने छी वा एहिना साधनारत छी?
बीकॉम धरि त' सामान्य विषयक पढौनी कयलहु. नेनहि सं संगीतक नेह छल त' कतेको गुरुजी सं सीखि रहल छलहुं. सभ सं
पहिने पं अशरफी लालजी केर सान्निध्य भेटल आ जओ-जओ संगीतक प्रति समर्पण बढ़ल
गेल गुरुजी सेहो कहलनि विधिवत संगीतक शिक्षा लेबाक लेल. तखन इलाहाबाद सं
'संगीत प्रभाकर' केर डिग्री सेहो लेलहुं.
अहांक सांगीतिक करियर मे विशेष योगदान किनक आ प्रेरणास्रोत के' छथि?
सभ सं पहिने माय-बाबूजी कें, जिनक प्रेरणा आ मार्ग-दर्शन हेतु सदति ऋणी
रहब. दुर्भाग्यवश माँ बहुत पहिनहि तजि गेलीह एहि संसार कें मुदा बाबूजी
एखनो प्रोत्साहित करैत रहैत छथि. निश्चय ओहि गुरुजी कें जिनका सं हम बहुत
प्रेरित रही जेना पं अशरफी लालजी, पं गुदइ महाराज, पं कपिलदेव सिंह
आदि कें अनुसरण करैत आगां बाट सेहो साफ़ देखा रहल अछि.
नेनहि सं संगीतक प्रति लगाव अछि आ सक्रिय छी त' ई कहू जे कोनो एहन उपलब्धि जे सदति मनोबल बढबैत अछि?
जाहि समय मे संगीत सं प्रभाकर करैत रही ताही समय मे कतहु-कतहु मंच पर एकल
वादन केर अवसर सेहो भेटैत छल, ताहि मे सं किछु स्मरणीय क्षण एखनो मोन पडैत
अछि त' प्रफुल्लित भ' जाइत छी जेना विश्वप्रसिद्ध ध्रुपद आ ख़याल गायक पं सियाराम
तिवारी केर करकमल सं तीन-तीन बेर पटना मे पुरस्कृत भेल छी आ एहने सन
उपलब्धि सभ विचलित होमय काल सहायक होइत अछि.
विचलित माने की? कहीं जीविकोपार्जन हेतु जोखिम वा उद्देश्यपूर्ति मे-विघ्न बाधा आदि त' नहि?
हं, किछु तेहने सन कहल जाय, कारण जे संघर्ष त' सभ क्षेत्र मे छैक मुदा
संगीत क्षेत्र मे स्थापित होमय लेल किछु बेसी धैर्य केर आवश्यकता होइत छैक.
एक सामान्य परिवारक व्यक्ति पर पारिवारिक जिम्मेदारीक बोझ ततेक ने रहैत
अछि जे समय पर निर्णय लेब कठिन भ' जाइत अछि. एहना मे कतेको प्रकारक
सामाजिक-पारिवारिक बाधा होयब स्वाभाविक छैक. एकरा संतुलन बनेबाक लेल धैर्य आ
दृढ संकल्प केर आवश्यकता होइछ.
अपने वादन केर अलावा कलाक आनो विधा मे अभिरुचि रखलहुं वा अपन भाग्य अजमओलहुं?
ई बात ठीके अछि जे जखन परिपक्वता आयल त' मंच आ दूरदर्शन केर धारावाहिक मे
अभिनय करबाक अवसर सेहो प्राप्त भेल छल. एतबे नहि गीत सेहो लिखैत रही जकरा
किछु कैसेट एलबम मे स्थानो भेटल आ तकरा बाद एलबम मे गीत गयबाक अवसर सेहो
भेटल. तखन सफलता बेसी वादन क्षेत्र मे भेटल आ एकरे प्राथमिकता देइत छी.
अपनेक किछु धारावाहिक, एलबम आदिक नाम कही?
दूरदर्शन पटना सं प्रसारित एक हिंदी धारावाहिक 'सेतु' महात्मा गाँधी द्वारा
चलाओल आन्दोलन पर आधारित छल आ राजेश कुमार झा केर निर्देशन मे हमरो एक
छोट-छीन पात्रक भूमिका देल गेल छल. 25टा सं बेसी मंच आ नुक्कड़ पर नाटक आदि मे अभिनय कयल. मैथिली मे किछु एलबम में सेहो अभिनय केलहुं जाहि मे मुख्य अछि 'महिमा अहांक
अपार' (भगवती गीत), सजनाक प्रेम, सनेस आदि. हमर लिखल गीत गओलनि विधि जैन,
राजाराम भास्कर आदि. एकटा 'चितचोर' नामक एलबम मे गीतो गेने रही. जकर विमोचन
दिल्ली मे मुख्यमंत्री शीला दीक्षित केर करकमल सं भेल छल.
प्रायः गुणीजनक मुंहे सुनैत छी जे 'सद्यः राग करो प्रीतः' माने राग (संगीत) सोझे परमात्मा सं जोडैत छैक. अहां एकरा कोना देखैत छी?
संगीत आ आध्यात्म केर सम्बन्ध देखल जाय त' वास्तव मे ई एक-दोसर केर पूरक
अछि. आजुक पीढ़ी एकरा आध्यात्म केर दृष्टिकोण सं कम आ व्यवसाय केर दृष्टिकोण
सं बेसी देखैत छैक. यैह कारण अछि जे अंतरात्मा धरि छाप छोडय मे किछुए
संगीत आब प्रभावित करैत अछि. एखन संगीत हृदय मे कम आ देह-हाथ झमारय मे बेसी
प्रयोग होइत अछि. संगीत जा धरि सकून नहि देत ताधरि ओ संगीत केर श्रेणी सं बाहर अछि. अर्थक पाछां संगीतक मौलिकता आ शुद्धता हेरयबाक नहि चाही.
संगीतक क्षेत्र अथाह छैक, माने आत्मविश्वास रहने संघर्षोपरांत स्थापित भेल जा सकैत अछि. अहाँ अपन अनुभव कही?
पहिलुका समय मे एतेक बेसी मीडिया सक्रिय नहि रहैक आ ने एतेक सुलभ रूप सं प्रतिभा उजागर करबाक कोनो साधन. एहन स्थिति मे अभिभावक
आ समाजक धुकधुकी स्वाभाविक रहैक तें गिनले चुनले परिवारक धीया-पूता
कला-संगीत दिस जा पबैक. एखनुका स्थिति विपरीत छैक. एखन संगीत-कला क्षेत्र
सभ दृष्टिए खुजल छैक.
संगीत मे अपन भविष्य तकैत नवतुरिया लेल कोनो सनेस?
संगीत मे भविष्य सुरक्षित रखबाक लेल सभ सं बेसी आवश्यकता अछि विधाक चयन अर्थात कोन विधा मे सभ सं बेसी रुचि अछि आ तकरा
अनुसार ओहि मे समर्पित भ' अभ्यास करबाक. सुनि-सुनि क' गायब आ बजायब
क्षणिक संतुष्टि देइत छैक मुदा वैह जओं विधिवत शिक्षा लैत करब त' सभ सं
पहिने आत्मसंतुष्टि भेटत आ फेर आत्मविश्वास बढ़त.


text:
पटना : रचनाकार लोकनि पुरस्कार लेल पोथी लिखै छथि. लेखन संगे न्याय नहि होइए. पुरस्कार कें धियानमे राखि लेखन हेतैक त' कखनो उत्तम साहित्य नै लिखा सकैत छै. ई बात कहलनि शरदिन्दू चौधरी. मैथिली लिटरेचर फेस्टिवलक दोसर दिनक दोसर सत्र मे मैथिली पोथी : प्रकाशन ओ वितरण विषय पर ओ ई बजलाह. एहि सत्र केर संचालन भैरव लाल दास केलनि. एहि सत्रमें मैथिली पोथीक बाजार विषय पर कमलेश झा सेहो अपन विचार रखलनि. मैथिली पोथीक वितरण समस्या अत्यंत विकट छै आ प्रकाशनक सेहो अत्यंत अभाव छै.
एहिसं पहिने पहिल सत्रमे बाल साहित्य पर विमर्श भेल जे ऋषि वशिष्ठ केर संचालनमे भेल छल. एहि सत्रमे नारायण झा, प्रवीण भारद्वाज भाल साहित्यक खगता ओ निरंतर लेखन पर जोर देलनि. बाल साहित्य केर लेखन मैथिलीमे बहुत कम भेल अछि आ एहि विधाकें पुष्ट करबाक लेल बाल साहित्यक निरंतर लेखन होयबाक चाही.
तेसर सत्रमे नचिकेता केर नाटक नो इंट्री : मा प्रविष पर चर्चा भेल. चर्चा लेल रमेश रंजन आ दीपक गुप्ता छलाह. सत्र केर संचालन नाट्य निर्देशक कुणाल केलनि. चारिम सत्र राजकमल कें समर्पित छल. ज्ञात हो जे हुनक जन्मदिन सेहो एही दिन छल. भारतीय साहित्यमे राजकमल योगदान पर श्रद्धांजलि देल गेल आ मनोज श्रीपतिक फिल्म जे राजकमल पर छल, प्रदर्शित कएल गेल.
एकर पश्चात लोक नाट्य पमारिया पर सुरेश पासवान चर्चा केलनि. कुणाल केर संचालन मे इजरायल पमारिया हुनक संगी लोकनि प्रस्तुति देलनि. अगिला सत्र मैथिली फिल्म निर्माण पर छल जाकर संचालन फिल्म एक्टिविस्ट किसलय कृष्ण केलनि. रवीन्द्रनाथ ठाकुर, मनोज श्रीपति, प्रशान्त-नागेन्द्र अपन विचार रखलनि. रवीन्द्रनाथ ठाकुर कहलनि जे मैथिली फिल्म बनैत रहतैक. मनोज श्रीपति फिल्म निर्माण क्षेत्रमे समर्पित युवा लोकनिक आगमन पर संतोख प्रकट केलनि.
अंतिम सत्रमे निर्देशक संतोष बादल केर मैथिली फिल्म 'कखन हरब दुःख मोर' केर प्रदर्शन भेल. विद्यापति पर आधारित ई फिल्म बेस चर्चित आ व्यवसायिक रूपसं सफल फिल्म अछि. खबरिक अनुसार एहि फ़िल्मक पांच करोड़ टाका मूल्यक सीडी एखन धरि बिका चुकल अछि. एहि फ़िल्मकें डब क' हिन्दीमे सेहो रिलीज कएल गेल छल जे बेस चर्चित भेल.
(रिपोर्ट : अमित आनंद ; फोटो : तारानंद वियोगी)


text:
असगरे
साइठम
बर्खक अन्तिम दिन आ एकसठम बर्खक पहिल दिनक सीमानपर बैसि अभया दीदी असगरे
अपन कोठरीमे सालक जन्म-मृत्युक उपलक्षमे साल गिरह मना रहल छथि। साठि सालक
बीतल जिनगीमे दोसर परिवारकेँ अपना सन नै देखि, मने-मन कुहसि रहल छथि। जइसँ
अपनापर क्षोभ भऽ रहल छन्हि जे जिनगीक चारिमपनमे पएर रोपि रहल छी, मुदा एतेटा
जिनगीमे की पेलौं? तँ किछु ने। की केलौं? ‘तँ सभ कुछ।’
किए ने पेलौं? ‘सएह ने बुझहै छी!’ अपन जिनगीक बीच अपन काज
मनमे औंढ़ मारि रहल छन्हि। समाजक पहिल महिला छी, जे बी.ए. पास कऽ सरकारी
कार्यालय सम्हारि चुकल छी, अपन अध्ययन-मनन एहेन रहल जे एक नै हजारो-लाखो परिवारकेँ
बाट-घाट देखा बटोही बना भवसागर टपा सकै छी, मुदा भेल की? भरिसक
ई ने तँ भेल जे चरित्रवानसँ आचारवान आ विचारकसँ विचारवान होइत एते ने कियो
अगुआ जाइए जे असगरे गाछक फुनगी जकाँ सभसँ अलग भऽ टपि जाइए। मुदा सेहो तँ ओइ दिन
ने विचारितौं जइ दिन समाजक बीच एकटा नव जिनगीक सूत्र-पात केलौं? मुदा पढ़ल-लिखल रहितो समैक गतिकेँ किए ने बूझि पेलौं? भऽ सकैए जे जइ सूक्ष्म दृष्टिसँ समैक गतिकेँ पकड़ल जाइए, भरिसक से
दृष्टिए ने खुजल। विचारसँ बिसबिसाएल अभया दीदीक मन घोर-मट्ठा भऽ गेलनि। मनमे
किछु एबे ने करनि जे हारल जिनगीकेँ आब केना सम्हारब। तैबीच मनमे ईहो होइत रहनि
जे फुटा कऽ घोर आकि मट्ठा पीबैसँ नीक दूधे पीब ली। मुदा बिनु बूझलमे हूसल तँ
ओकरा माफो कएल जा सकैए। जानल-मानलमे हूसब तँ कायरता भेल। जेना-जेना कुशियारक रस
पानिसँ गुड़ वा राब बनैए, गुड़सँ चीनी बनि सकताइत जाइए आ मिसरी बनैत-बनैत पाथर
जकाँ सक्कत भऽ जाइए, तहिना ने अपनो लूरि-बूधि अछि। दोसर संग पुरैबला नै होइक
कारण केतौ एहेनठाम ने तँ नुकाएल अछि जे नुकाएले-नुकाएल फगुआ जकाँ समाजोक संग
धूर-खेल करैए। अभया दीदीक विचार ललकलनि-
“जीता जिनगी हारि मानि हटब रणभूमिसँ भागब
भेल। जँ जिनगी रणभूमि नै पहुँच कर्मभूमिसँ हटि चलत तँ वीरभूमि केना पहुँचत? नै! पाछू नै हटब, सुचालि छोड़ि कुचालि नै चलब।”
अंतिम पेजसँ.................................................................
चारि
बजे अभया दीदी नोकरी छोड़ैक कागत आँफिसमे दैत सड़कपर एली। सड़कपर अबिते जेना
नमहर साँस छुटलनि। दलालीक जुग छी, किछु लेन-देनमे हेरा-फेरी हएत, मुदा काजो तँ
कम्प्यूटरेसँ होइ छै। सएह भेलनि। तीन बीघा जमीन अभया दीदी कीनि लेलनि।
जमीन
कीनला पछाति अभया दीदीक नजरि खेत दिस बढ़लनि। बेटाकेँ किसानी जिनगी जीबैक
लूरिक पाठ पढ़ौलनि। एग्रीकल्चर ग्रेजुएटक रूपमे बेटाकेँ देखए चाहली जइमे असीम
सम्भवना भेटलनि। मुदा ओइ सम्भावना लेल तँ केतौ-ने-केतौ क्रियाक रूप धड़ए पड़ै
छै। जेते खेत छन्हि तेतेककेँ ओ समुचित बेवस्था करती। अपनासँ लऽ कऽ खेत-पटबैक
ओरियान करती, नीक बीआ, नीक खाद आनि खेती करती। मुदा केते करती काजेमे हरा जेती।
जाबे
धरि अभया दीदी अपन सभ बेवस्था गाममे ठीक केलनि ताबे धरि भाड़ाक घरमे रहली,
पछाति नैहरक समाजमे आबि बसि गेली।
आइ अपन
जिनगीकेँ निअमित बनबैत अभया दीदी अपना बले गाए पोसि पचास किलो दूध प्रतिदिन
पैदा कऽ रहली अछि, मुदा तेहेन अड़ोस-पड़ोसमे कहाँ कियो छन्हि। निठाही
असगरे...। गाछक फुनगी जकाँ असगरे...।¦१,५५७¦
२४ जुलाई २०१४


text:
पोखरिक सैरात
मार्च
मासक तेसर सप्ताह, अनुमण्डल कार्यालयक ऑफिसमे रमानन्द गामक पोखरिक सैरातक सम्बन्धमे
आवेदन दैत बाजल-
“एते
दिन जइ ढंगे भेल, भेल। मुदा आगूक बिनु विचार केने नै होइ?”
एक
तँ ओहिना सरकारीओ कार्यलय आ बैंको अदहा मार्चक पछाति बेसी बेस्त भाइए जाइ छै। बेस्ततो
केना नै हएत, सरकारी मासक आखिरी मास छी, साल भरिक काजक लेखो-जोखा होइए आ अगिला
सालक काजोमे हाथ लगबे करैए। आॅफिसक भीड़ दुआरे आलमारीमे आवेदन रखि ऑफिससँ
आश्वासन भेटल-
“देखल जेतइ।”
ऑफिससँ निकलि रमानन्द अपन संगी सबहक संग आगूक
परतीपर बैसि विचार-विमर्श करैक बैसार केलक। ओना मार्च रहने गामो-गामक आ सरकारीओ
काजसँ जुड़ल लोकक भीड़ रहबे करै। बैसार केकरो होइ मुदा सार्वजनिक जगहक तँ अपन महत
छै, तैसंग ईहो छै जे केकरो बजैक आकि सुनैक अधिकार तँ भाइए जाइ छै। आनक ओइ
बैसारमे, सभकेँ सुनै आकि बजैक अधिकार नै होइ छै जे तरपेसकी रहल। मुदा ई तँ
सार्वजनिक जगहक बैसार छी। तँए सभकेँ अधिकार छै। ओना गामसँ रमानन्द पाँचे गोटे,
पाँचो शिक्षित बेरोजगार विचारि कऽ पोखरिक
अन्तिम पेज....................................
गामक
माटिक ओझरी बढ़ैत-बढ़ैत पानिओ दिस बढ़ल। धार-धुरक घटवारि बढ़ल, मुदा एके धारक
घटवारि एक रंग नै रहल। खुशीक बात ईहो रहल जे धार-धुरक घटवारि बहरबैयाकेँ सेहो
हाथ लगल। मन माफित लूट मचौलक। इज्जत-आबरू बेठेकान भऽ गेल। संग-संग काछु-माछक
ओझरी सेहो लगल। जइसँ पानिक ओझरी बढ़ल। किछु घाटक सरकारीकरण भेल आ किछु रहिये गेल।
माने ई जे एके गामक पानि बँटा गेल। किछु दसनामा भेल किछु खुदनामा। खुदनामा ई जे
पोखरि खुनैमे जे खर्च देलिऐ। खैर! जे भेल। फेर दोसर मोड़ लेलक, मोड़ ई लेलक जे
गाम-गामक दसनामा पोखरिक सोसाइटी बनि गेल जे मछुआ सोसाइटी कहबैए। जे खास जातिक
हाथ चलि गेल मुदा ओझरीओ बढ़िते गेल। सोसाइटी भेने गामक पानिक हकदार अनगौआँ भऽ
गेल।
गामक
पढ़ल-लिखल बेरोजगार दूधक संग दारूक कारोबार कऽ अपन बेरोजगारी भगबए चाहैए। गामक
पानिक सदुपयोगक कोनो बेवस्था नै। पानिक
की मोल जिनगीक लेल अछि ओ ढोलक-हरिमुनियाँक सुरे-तान धरि अछि। गाम-गामक
चर-चाँचर आ मुइल धार सैंसे इलाका पसरल अछि मुदा उपजा लेल पानि नै! यएह सोचि
रमानन्द शारदानन्द, राम विलास, सिंहेश्वर आ जगरनाथ कार्यालयमे आवेदन देबए आएल।
ओइमे एकेटा मांग छै-
“गामक पानि किसान हाथ आ गामक रोजगार बेरोजगार हाथ।”¦९२३¦
२०
मई २०१४


text:
जनकपुरधाम, अगहन ६ ।
जनकपुरमे गीत रेकर्डिङ्गकेँ स्टूडियो स्थापना भेल अछि ।
क्याम्पस चौक स्थित कामेश्वर मल्लिकक घरमे निशान्त अडियो भिडियो एण्ड सपोर्ट सिस्टम नवरस नामक ओ रेकर्डिङ्ग स्टूडियोकेँ मंगलदिन एक समारोहबीच वन तथा भू–संरक्षण मन्त्री यदुवंश झा उद्घाटन कएलन्हि ।
ओ स्टूडियोमे हरेक प्रकारक गीत रेकर्डिङ्ग करवाक प्रविधि रहल समारोहमे
नवरसक संचालक सुनिल मल्लिक जानकारी देलन्हि ।
समारोहमे मन्त्री झा मैथिली भाषा, साहित्य कला संस्कृतिक विकासक लेल निजी स्तर सँ जे प्रयास भऽ रहल अछि ओ प्रशंसनीय रहल उल्लेख कएलन्हि ।
एहि स्टूडियोक माध्यम सँ मैथिली कलाक विकास हएत हुनक कथन छल ।
ओ अवसरपर नेहा प्रिदर्शनीद्वारा गाओल गेल गीतक गीति एल्वम ‘नेहा’केँ लोकार्पण कएल गेल । ओ गीति एल्वमकेँ वन तथा भू–संरक्षण मन्त्री यदुवंश झा आ मैथिलीक वरिष्ठ साहित्यकार डा. राजेन्द्र विमल संयुक्त रुप सँ लोकार्पण कएलन्हि ।
स्टूडियोक निर्देशक कामेश्वर मल्लिकक अध्यक्षतामे सम्पन्न ओ उद्घाटन तथा विमोचन समारोहमे डा. राजेन्द्र विमल, डा. रेवती रमण लाल, विद्यापति कोषक संयोजक अयोध्या नाथ चौधरी, नेकपा माओवादीक नेता रोशन जनकपुरी, मिथिला नाट्य कला परिषदक पूर्व अध्यक्ष सुनिल मिश्र, मैथिली विभागक प्रमुख परमेश्वर कापड़ि, कान्तिपुरक श्याम सुन्दर शशि, रेडियो मिथिला आ मिथिला डटकमक सम्पादक सुजीत कुमार झा, अनिल चन्द्र झा, नेहा प्रियदर्शनी सहितक वक्तासभ बाजल छलथि ।


text:
पटना। राज्य कए बाढ आ सुखाड स बचेबा लेल महत्वाकांक्षी नदी जोड़ योजना क कार्यान्वयन जल्द शुरू भ रहल अछि। एहि योजनाक शुरुआत बूढ़ी- गंडक -वाया -गंगा लिंक कए जोडबा स होएत। इ बिहारक पहिल दूटा नदी होएत जेकरा आपस मे जोडल जाएत। एहि स कुल 24.7 लाख हेक्टेयर नव क्षेत्र मे सिंचाई भ सकत।
जल संसाधन विभाग क 29.16 अरब टका क अनुदान मांग पर पेश कटौती प्रस्ताव पर भेल बहस क बाद सरकार दिस स जवाब दैत जल संसाधन मंत्री विजय कुमार चौधरी कहला जे बूढ़ी- गंडक-वाया गंगा लिंक योजना क कार्यान्वयन क लेल 13 वीं वित्त आयोग 333 करोड़ क राशि स्वीकृत कैल गेल अछि। पूर्व प्रधानमंत्री अटल बिहारी वाजपेयी क कार्यकाल मे नदी जोड़ योजना बनाउल गेल छल, मुदा कोनो कारणवश एकरा कार्यान्वयन नहि भ सकल। बिहार क लेल इ गर्व क गप अछि जे एहि योजना क शुरुआत बिहार स भ रहल अछि।
ओ कहला जे प्रदेश मे 9.4 लाख हेक्टेयर क्षेत्र मे जल जमाव अछि। 1.75 लाख हेक्टेयर कए जलजमाव स निजात भेल गेल अछि, मुदा 2.5 लाख हेक्टेयर स जल जमाव दूर करब असंभव अछि। एहि मछली पालन आ मखाना क खेती क योजना बनाउल जा रहल अछि। चौधरी कहला जे कोसी हाईडैम निर्माण पर नेपाल क राष्ट्रपति मुख्यमंत्री नीतीश कुमार कए नेपाल एबा लेल आमंत्रित केलथि अछि। उम्मीद अछि एहि दिस किछु सकारात्मक गप होएत।
नदी जोड़ योजना तहत सबस पहिने जुडत बूढ़ी-गंडक-वाया-गंगा लिंक
पटना। राज्य कए बाढ आ सुखाड स बचेबा लेल महत्वाकांक्षी नदी जोड़ योजना क कार्यान्वयन जल्द शुरू भ रहल अछि। एहि योजनाक शुरुआत बूढ़ी- गंडक -वाया -गंगा लिंक कए जोडबा स होएत। इ बिहारक पहिल दूटा नदी होएत जेकरा आपस मे जोडल जाएत। एहि स कुल 24.7 लाख हेक्टेयर नव क्षेत्र मे सिंचाई भ सकत।


text:
कुमुद सिंह
बिहार स आबि रहल दूटा समाद एक प्रकार स हजार टा संदेश द रहल अछि। पहिल समाद पूर्णिया स अछि ओहि ठाम एकटा महिला भाजपा विधायक कए चाकू स हमला करि मारी देलक, विधायक पर ओहि महिला संग यौनशोषणक आरोप छल आ पुलिस ओकर जांच कए रहल छल। दोसर घटना सासाराम स अछि, एहि ठाम एकटा माइ अपन बेटा क खिलाफ गवाही द नव आदर्श प्रस्तुत केलथि अछि। हुनकर गवाही स इ तय भ गेल जे हुनकर पुतहूक हत्या आर कियो नहि हुनकर बेटा केने अछि। देश मे एहन एखन धरि दोसर कोनो हत्याक मामला नहि सामने आयल अछि जतए कोनो माईक गवाही पर बेटा कए उम्रकैदक सजा भेटल हुए। बिहार मे भेल इ दूनू घटना अपना आप मिसाल अछि। समाज मे भ रहल बदलाव कए किछु लोक न्यायपालिकाक नजरि स गलत करार द सकैत छथि, मुदा इ एकटा सामाजिक बदलाव कए रूप मे देखल जेबाक चाही।
दरअसल दूनू मामला अनैतिक संबंध स जुडल अछि। दूनू मामला मे नारी कए सम्मान कए गला घोटल गेल। दूनू मामलाक प्रतिकार आक्रोश कए उबाल मे आयल। इ अलग गप अछि जे एकटा मामला मे कानून क मदद लेल गेल त दोसर मामला मे कानून अपन हाथ मे ल फैसला सुना देल गेल।
पहिल घटना सासाराम स अछि। कहल जाइत छल जे मौगीक सबस पैघ दुश्मन मौगी होइत अछि, मुदा जखन नारीक अस्तित्व क सवाल पैदा भ जाइत छैक तखन मौगी चंडीक रूप धारण कए लैत अछि आ एहन मे ओकरा लेल सामने बेटा अछि या पति मायने नहि रखैत अछि। सासाराम कोर्ट मे रोहतास जिला क धावा गाम निवासी गंगाजल कुंअर जे कहलथि ओ हाल फिलहाल कोनो सिनेमा या सीरियल मे सेहो देखबा मे नहि भेटल छल। ओ अपन बेटा क खिलाफ गवाही दैत कहलीह जे ओ अपन आंखि स देखने छथि जे कोना हुनकर बेटा हुनकर पुतहू कए कत्ल केने अछि। नाजायज संबंध क विरोध करबा पर निर्मला देवी कए हुनकर पति चंदेश्वर चौधरी गोली मारि देने छलाह। इ अन्याय गंगाजल कुंअर कए बर्दाश्त नहि भेल छल, मुदा ओ चुप छलीह। वहशी बेटा हुनको गोली मारि देबाक धमकी देने छल। इ घटना 10 अक्टूबर, 2000 कए दस बजे रात क अछि।
दोरस दिस पूर्णियाक विधायक राजकिशोर केसरी क हत्या चाकू स भेल। हत्या आरोपी महिला ओहि ठाम स भागबाक प्रयास सेहो नहि केलक। विधायकक चमचा सब महिला कए पीट-पीट कए अधमरा करि देलक। सवाल उठैत अछि जे बिहार सन राज्य मे नेता द्वारा महिलाक यौनशोषण कोनो नव गप नहि अछि। पुलिस जाहि रूप मे एहन मामलाक जांच करैत अछि ओ सेहो ककरो स नुकायल नहि अछि। पिछला किछु मास मे आम लोक कए न्यायपालिका पर स भरोस उठि रहल अछि। जज कए उपर रोज लागि रहल नव आरोप एहि विश्वास कए आओर कमजोर बना रहल अछि। एहन मे मौगी लग इ रास्ता, मामलाक निराकरण स बेसी आक्रोश जतेबा लेल अपनाउल जा सकैत अछि। कोनो हाल मे कियो हत्या सन कार्रवाईक पक्ष नहि ल सकैत अछि। हम सेहो एकर पक्ष लेबाक पक्ष मे नहि छी, मुदा जे हालात पैदा भ चुकल अछि ओहि मे इ एकटा आक्रोशक परिणाम अछि आ समाज आओर सरकार कए एहि आक्रोश कए खत्म करबा लेल ठोस डेग उठेबाक जरूरत अछि।
दूटा समाद मे नुकायल हजारटा संदेश
कुमुद सिंह


text:
नव दिल्ली. मलंगिया नाट्य महोत्सवक आइ दोसर दिनक नाटक 'छुतहा घैल' केर मंचन
सफलतापूर्वक संपन्न भेल. स्त्री विमर्श पर आधारित एहि नाटकक माध्यमें ई
जनाओल गेल अछि जे समाज मे स्त्रीक अहम भूमिका रहितो ओ मात्र भोगक वस्तु बनल
अछि. नाटकक मुख्य पात्र मे मिथिलाक लोककथा मे अतुल्य बुद्धिक बखारी कहबै
बला गोनू झा कें राखि हुनक बुद्धिमताक प्रमाण देइत महेन्द्र मलंगिया ई
साबित केलनि अछि जे स्त्री अपन अधिकार लेबा सं सेहो वंचित छथि, तैं गोनू झा
हुनका सोझ बाट सं भुतला क' ओहि बाट पर ल' गेलनि जत' स्त्रीक अपन वास्तविक
अधिकारक आभास भेलनि आ संगहि ई मूल मंत्र सेहो देलथिन जे नारी अपन मर्यादाक
निर्वाह करैत अड़ब, लड़ब आ मरब सन बाट पर जं चलय त' ओकरो स्वतंत्र श्वास
लेबाक अधिकार छैक. अभिनेता लोकनिक बीचक सटीक वार्तालाप एहि बात कें
प्रमाणित करैत छल जे कलाकार लोकनि कतेक समर्पित भ' पूर्वाभ्यास केने छलाह आ
संजय चौधरीक निर्देशन कतेक प्रभावी छल. उक्त विषय पर आधारित एहि नाटकक
मंचीय प्रस्तुति करैत जे कार्य मिथिलांगन केलक अछि ताहि लेल समस्त
मिथिलांगनक रंगकर्मी लोकनि सराहना, प्रशंसा आ बधाइ केर पात्र छथि. प्रेक्षागृह अंत धरि खचाखच
भरल रहल. नाटकक एक-एक दृश्य, एक-एक समाद ततेक रोचक छल जे उपस्थित दर्शक
लोकनि कें बेर-बेर थोपड़ी बजब' लेल बाध्य करैत छल. नाटकक बीच -बीच मे नट
(भास्कर झा) आ नटी (कल्पना मिश्रा) द्वारा हास्य, व्यंग्य आ करुण वाद-संवाद
नाटकक रोचकता मे आओर बेसी तालमेल बनौलक. नाटक बहुत नीक लिखल छल जाहि मे
किछु आधुनिक तकनीकक समावेश यथा-मोबाइल, लैपटॉप आदिक प्रयोग सेहो नाटकक
मौलिक उपकरण प्रतीत होइत छल. एहि नाटक कें सफल बनेबा मे अपन अभूतपूर्व
योगदान देलनि अछि मैथिली मंच आ फिल्मक जानल-मानल वरिष्ठ अभिनेता शुभ नारायण
झा, भास्कर झा, कल्पना मिश्रा, राजेश कर्ण, मुकेश दत्त, आशुतोष प्रतिहस्त,
अनिल दास, विजय कर्ण, सुबोध साहा, रोहित झा, सायरा अली, संजीव बिट्टू,
गोविन्द राय, पूजा श्री, अंजली झा, केशव झा, मास्टर अनुज कर्ण, भव्य दास,
चैतन्य मल्लिक, आयुष, मृत्युंजय, अखिल विनय आदि. पार्श्व संगीत-सुन्दरम आ
स्वर-सुन्दरम एवं रूपम मिश्रक छलनि.
पंचदिवसीय मलंगिया नाट्य महोत्सवक
तेसर दिन माने 28 दिसंबर 2012 केर सांझ 6:30 बजे सं श्रीराम सेंटर, मण्डी
हाउस, नव दिल्ली मे संस्था मिथिला नाट्यकला परिषद, जनकपुर द्वारा रमेश रंजन
केर निर्देशन मे महेंद्र मलंगिया लिखित नाटक 'ओकरा अंगनाक बारहमासा ' केर
मंचन कयल जायत आ एहि अवसर पर विशिष्ट अतिथिक रूप मे नेपालक वर्तमान राष्ट्रपति महामहिम डॉ. राम वरण यादव सेहो उपस्थित रहताह. (Report/Photo: मनीष झा 'बौआभाइ')


text:
बेरूत (अरबी: ur, अङ्ग्रेजी: Beirut) लेबनानकराजधानी तथा सबसँ पैग शहर छी । सन् २००७ कऽ जनगणना अनुसार ई शहरक अनुमानित जनसङ्ख्या १० सँ २० लाखक बीच रहल अछि । ई लेबनानक भूमध्य सागरक साथ तटक लगभग मध्यमे एक छोट प्रायद्वीपमे रहल अछि आ लेबनानक प्रमुख बन्दरगाह सेहो छी । राष्ट्रक राजधानी होमएक संगे ई लेबनानक सांस्कृतिक, राजनैतिक, सामाजिक तथा आर्थिक केन्द्र सेहो छी । ई शहर लम्बा समयसँ अपन सांस्कृतिक जिन्दादिलीक लेल जानैत जाइत छल मुदा सन् १९७५-१९९० कें कालमे १५ सालधरि चलल लेबनानी गृह युद्धमे एकरा बहुत हानि भेल । गृह युद्ध समाप्त भेलाक बाद ई शहरक पुनर्निर्माण भेल अछि आ अब पर्यटकसभ फेर अधिक मात्रामे एहि ठाम अबैत अछि ।[२][३][४][५][६]
बेरुतक भूमिक इतिहास ईसापूर्व २५०० इस्वीक आसपासक फीनिक संस्कृतिसँ शुरु भेल अछि, जे सामुद्रिक शक्ति छल । ओ भूमध्य सागरमे स्पेन आ अफ़्रीकाक तटसभमे अपन उपनिवेश बनाने छल जहिमे आधुनिक लीबियाक कार्थेज सबसँ प्रसिद्ध छी । ई जगामे फीनिसियन अपन व्यापारक सिलसिलामे बसैत गेल । ओ एक २४ अक्षरसभक वर्णमाला बनालक जे आधुनिक कई एसियालि आ यूरोपीय वर्णमालासभक पूर्वज मानैत अछि । एहिमे रोमन, ग्रीक, अरबी, हिब्रू, आरामाईक आ देवनागरी शामिल अछि । असीरिया तथा बेबीलोनक साम्राज्यसभक ई सहायक सेहो रहल मुदा उनकर रिश्ता उतना सामन्जस्यपूर्ण नै छल ।
↑"Climate of Beirut" (Russianमे), Weather and Climate (Пoroдa и kлиMaT), अभिगमन तिथि ८ अक्टुबर २०१४।
↑Cappelen, John; Jensen, Jens, "Libanon – Beyrouth", Climate Data for Selected Stations (1931–1960) (Danishमे), Danish Meteorological Institute, पृ: १६७, मूलसँ ६ फरबरी २०१३-के सङ्ग्रहित, अभिगमन तिथि २ मार्च २०१३।


text:
कहिआ तक पेराएत रहत आम लोक!
देश के लोक महंगाई सं पेरा रहल अछि. खून चुसा रहल छनि. मुदा सरकार अपन लाचारी देखा रहल अछि. कृषिमंत्री पवार जी तेसरे राग पगारि रहल छथि. आब नीक-नीक लोक के खनाए पर आफत आबि गेल छनि. समस्या ई आबि गेल छनि जे कि कमाउ...कि खाउ ? आओर कि लsक गाम-घर जाउ? खाए-पीबय के सभ चीज मे आगि लागल अछि. सभक दाम आसमानपर पहुंचल अछि.
रोज कमाए- खाए वाला लोक... दिहाड़ी मजदूर... प्राइवेट नौकरी करय वाला लोक सभ सं बेसि परेशान छथिन्ह. घर चलानाय मुश्किल भ गेल छनि. एहि के लsक सरकारक सेहो लोक नाराज छथिन्ह मुदा किछ कहि नहि सकय छथिन्ह. ओना पूर्व वित्त मंत्री आओर मौजूदा गृहमंत्री चिदंबरम जी कहबो करलखिन्ह जे टैक्स सं बेसि मारि मार रहल अछि महंगाई. ई लोक के आमदनी... कमाई के खएने जा रहल अछि. आओर सरकार किछ करय मे नाकाम साबित भ रहल अछि.
थाली केर तीमन... तरकारी आओर दूध त छोड़ू... नून...रोटी प्याज खनाय भारी पड़ि रहल छनि लोक के. पहिने ई रहय छल जे शहर मे जे चीज 50 रुपये मिलय छल ओ गाम -घर मे 5-दस रुपये मिलि जाएत छल. जे आलू-प्याज शहर मे 15-20 रुपये मिलैत छल ओ गाम-घर मे 4 -5 रुपये मिलि जाएत छल. मुदा आब पेपर... रेडियो...टीवी के कारण सभ ठाम एकहि दामे मिलैत अछि.
दिल्ली मे टमाटर 50 रुपये भेल नहि कि दरभंगा मे सेहो 45-50 रपये भ जाएत अछि. मुम्बई मे आलू 20 रुपये भेल नहि कि मधुबनी मे सेहो 18-20 रुपये भ जाएत अछि. मुदा दिल्ली...दरभंगा आओर मुम्बई... मधुबनी के लोक के कमाए देखय जाउ त ओहि मे जमीन आसमान के फर्क अछि. जे चावल दिल्ली मे 30 रुपये आब ओ दरभंगा मे सेहो 30 रुपये त लोक केना गुजारा करत.
गाम-घर... छोट शहर के लोक के ओ आमदनी नहि अछि. मुदा दिल्ली... दरभंगा सभ मे सर्फ...चीनी...साबुन...दवाई...पेस्ट...दूध..हॉर्लिक्स सभ के दाम एकहि तरह अछि. केना गुजारा होएत? महंगाई बढय के एकटा कारण सरकारी कर्मचारी आओर आईटी...प्रबंधन सं जुड़ल लोक के पाई मे भेल अनाप-शनाप वृद्धि सेहो अछि. आब देश मे एहन कर्मचारी कतेक होताह... एक करोड़... दू करोड़...
एहि एक...दू करोड़ लोक के त छठम वेतन आयोग के अनुसार वेतन मिल रहल छनि... सरकार बीच...बीच मे महंगाई भत्ता दैत रहैत अछि. एहि सं हिनका सभ के कोनो फर्क नहि पड़य छनि. मुदा आम लोक के की? ओ त अपन ओहे पुरनके पाई पर काम-काज करय लेल मजबूर छथिन्ह. पाई बढ़ाबय लेल कहला पर मालिक के तरफ सं फरमान आबि जाए छनि जे काज करय के छ त करय नहि त जा.
एहन महंगाई मे पवार जी किछ नहि करि रहल छथिन्ह. बस बीच-बीच मे किछ करय के जगह दाम बढ़य... सामान के कमी के भविष्यवाणी क दय छथिन्ह. जेहि सं जमाखोरी आओर बढ़ि जाएत अछि. दूध... चीनी... दालि... चावल... सब्जी किछ एहन नहि रहल जकर दाम आसमान पर नहि गेल अछि. जीनाए मुश्किल भ गेल अछि.
पिछला साल प्रधानमंत्री मनमोहन सिंह खुद चारि बेर महंगाई पर लगाम लबाबय केर बात करलखिन्ह मुदा तखनो कोनो फर्क नहि पड़ल. एहि सं लगैत अछि जे सरकार एहि पर काबू करय चाहबो करैत अछि कि नहि. अगर महंगाई दर के देखय जाए त ई 18.32 प्रतिशत पर पहुंचि गेल अछि. आम लोक के लेल एहि दर सं कोनो लेनाए-देनाए नहि अछि. मुदा ई दर लोक के खएने जा रहल अछि.
एहि के लेल आम लोक सेहो कम जिम्मेदार नहि छथिन्ह. लोकतंत्र मे होएत अछि जे जनता के कोनो परेशानी... कष्ट होए छनि त ओ अपन विरोध प्रदर्शन करय छथिन्ह. धरना... प्रदर्शन सं सरकार के जगाबय छथिन्ह. मुदा ई सभ कतहुं देखा नहि रहल अछि. लगैत अछि जनते सुतल अछि त एहि मे सरकार के कोन दोष?
Subscribe to: Post Comments (Atom)


text:
लुका-पाती
तखन हम छठा किलास में छलहुँ आ नित दिन बोरा लऽ के महावीर थान (स्थान) जायत रहियऽ। ई महावीर थान छल हमर गामक राजकीय प्राथमिक विद्यालय, जेकर एक कोना में बजरंग बली के मंदिर भेला सऽ एहन नाम पडल। सतमा क्लास मात्र के विद्यार्थी बेंचबला छलैथ। दिवाली सऽ एक दिन पहिने किछु संगी अप्पन अप्पन लुका लऽ के आयल छलैथ आ बोरा तर मे नुकौने छलैथ। वर्ग के बीच में होय बला अंतराल में आय इएह गप्प चर्चा में छल जे केकर लुका कतेक पैघ आ कसगर छैक। तखनि धरि हमर लुका नहि बनल छलै, से हम कनि विशेष ध्यान देने छलियैक जे कोना की योजना बनतैक। स्कूल में चर्चा इहो छलैक जे कोन कोन दुकान में लुका के मट्टी तेल में बोरै के कते पाइ लै छैक। कियो के कहब छल कि गोसइयाँ ओतय आठ अन्ना में दु घंटा मटिया तेलक ड्राम में बोरऽ दैत छैक। कियो के जे मनसूखबा ओतय बारह आना लऽ के ठगै छैक। आँखिक सोझ में डुबौने रहय छैक आ बाद में निकालि के राखि देत छैक। खैर, छुट्टी भेल।
दिवाली के दिन भोरे में हम बाबूजी सँ कहलियेन जे हम अखनि धरि लुका नहि बनौलिए यऽ। जल्दी करय पडतै नहि तऽ मटिया तेल में बोरै के लेल बेसी समय नहि भेटतैक। बाबूजी विशेष ध्यान नहि देलखिन आ कहलखिन जे बाजार में सौंसे बनल बनायल बिकैत छैक, ओतऽहि सऽ कीन लिहैं। अपना तरफ सँ धरफरा के ११ बजे बाजार जा के दु टा लुका कीन के आनलिएक, एकटा अपना लऽ आ एकटा अपन छोट भाई के लेल। उहो हमरा कीनैत देखि मारि केने छल। दुनु लुका के गोसइयाँ ओतय मटिया तेल में बोरि एलियेक। मटिया तेल में पच्चीसो लुका पहिने से भरल छल।
साँझ भेला पर लुका आनि लेलियेक आ आब इंतजार छलै असली खेल के। लक्ष्मी पूजन भेल। दलान से भगवती-घर तक सनठी जरा के फेरल गेल। अन्नधन लक्ष्मी घर आऊ, दलिद्र बाहर जो के फकरा पढल गेल। घर बाहर दिया आ डिबिया जराओल गेल। हमहुँ दुनु भाई अपन लुका जरेलौं। छोटका भाई छ:- सात सालक छल, से बाबूजी के विशेष चिन्ता छलैन्ह। हम तऽ बुझु देह हाथ छोडि के लुका भाँजय लागलियेक। ओहन मजा आय धरि फेर नहि भेटल। लुका सँ लहकैत आगि आ ओकर चारू बगल में फतिँगा सब उडि उडि जलय जाय रहल छ्ल। गामक गली गली में छौडा-माडऽर लुका पाती भाँजय लागल। दीपावली लुकावली में परिणत भऽ गेल छल। तखने बाबूजी के ध्यान हमर छोटका भाई सँ हटि गेलैक आ ओकर लुका भाँजय के क्रम में तार सऽ खुलि गेलै आ ऊपर जा के ओकर गरदनि पर खसि परलै। गरदन के किछु हिस्सा झुलस गेलैक। पर किछु देर में सभ किछ शांत भऽ गेलैक।
ओहि दिनक बाद फेर लुका भाँजय के सौभाग्य तऽ नहि भेटल मुदा ओहन दिवाली के मजा फेर घुरि के आयत से संदेह। आय गामो घर में पटाखा के आवाज में लुका के रोशनी नुका गेल छैक आ ओतेक उत्साह बाल वृंद में देखै में नहि भेट रहल अछि, जेहन महावीर थान में छलैक। आब महावीर थान सेहो अनुदानक अभाव में जरजर भऽ गेल छै आ बजरंग बली के छोटका मंदिर चंदा जुटा के बहुत विशाल भऽ गेलैयऽ। पटाखा बला बच्चा के माय बाप आब अपन बच्चा के गामक प्राइवेट अंग्रेजी स्कूल में पढवैत छथि आ बोरा उघै के जरूरत कोनो विद्यार्थी के नहि रहि गेल छैक।
गामक परिदृश्य सऽ लुका पाती जरूर लुप्त भऽ गेल मुदा हमरा लेल दीवाली माने अखनो लुका पाती छैक।
3 comments:
- बालचन said...
-
अति उत्तम स कम किछु नहि कहि सकैत छी! मिथिलाक बच्चा-बच्चा अपनेक संस्मरण में बटिदार अछि. लुका पातीक सन्ग आरो बहुत किछु बिला गेल अछि आजुक मिथिला सॊ. आशा अछि जे ई प्रयास बाँचल खुचल रित-रेबाजक जान बचाबय में सक्षम रहत. अपनेक अगिला पत्रक इन्तजार में. मनीष.
- 28 September, 2006 12:44
- करण समस्तीपुरी said...
-
Rajiv ji,
Bud neek ! Ahaan'k "lukka-paati" padhlaounh, kahu ki mone mein Diwlai homay laagal ! Hum apne'k sansmaran mein ekta baat lakshit kelounh hae,o ee ki aapne kono ghatnaa'k ekdum jeevant evam praakritik abhivyakti deva mein sidhh-hast chhee ! Badhaai sweekaral jaau !!
- 27 March, 2008 13:02
- ranjeet kumar said...
-
bar neek lagal
- 04 January, 2009 14:29
अंतिम फेसबुक अपडेट
लेखक: आदि यायावर मूलनाम: डा. कुमार पद्मनाभ पीयूस आफिस पहुँचि गेल छलाह. सबसँ पहिने अपन लैपटॉप खोलि फेसबुक में स्टेटस अपडेट केलाह आ ...


text:
भादो
भादो (नेपाली: भदौ , भाद्र, बङ्गाली: ভাদ্র, संस्कृत: भाद्र) हिन्दू क्यालेन्डरक १२ महिनासभमे सँ एक महिना छी । प्राचिन ज्योतिष शास्त्रक चन्द्रमास प्रणाली अनुसार भादो महिना सावोन पूर्णिमा क भोर सँ आराम्भ होइत अछि तँ सौर्यमासक अनुसार सिंह सङ्क्रान्तिक दिन सँ भादो महिनाक सुरुवात मानल गेल अछि । मुदा शाक्य पञ्चाङ्गमे भादो महिना सिंह सङ्क्रान्तिक ५ दिन पाछा सुरु होइत अछि । भादो महिना बर्षाऋतुक दोसर महिना छी । अङ्ग्रजी महिनाक आधा अगस्तक महिना आ आधा सितम्बरक महिना भादो महिनामे पडैत अछि ।[१]
विषय सूचीसभ
पावनिसभ[सम्पादन करी]
भादो महिनामे विवध पावनिसभ मनाएल जाइत अछि। जे निम्नलिखित अछि:
सन्दर्भ सूचीसभ[सम्पादन करी]
- ↑ Henderson, Helene. (Ed.) (2005) Holidays, festivals, and celebrations of the world dictionary Third edition. Electronic edition. Detroit: Omnigraphics, p. xxix. ISBN 0-7808-0982-3


text:
आकृति:मुख्य लेख/फरबरी, २०१७
अबुल पकिर जैनुलाअबदीन अब्दुल कलाम या डाक्टर एपिजे अब्दुल कलाम जकरा मिसाइल म्यान आ जनताके राष्ट्रपति कऽ नामसँ जानल जाइत छल, भारतीय गणतन्त्रक एगारहम निर्वाचित राष्ट्रपति छलाह । ओ भारतक पूर्व राष्ट्रपति, जानल मानल वैज्ञानिक आ अभियन्ता (इन्जिनियर)के रूपमे विख्यात छल । ओ मुख्य रूपसँ एक वैज्ञानिक आ विज्ञानके व्यवस्थापकके रूपम चारि दशक धरि रक्षा अनुसन्धान एवम् विकास संगठन (डिआरडिओ) आ भारतीय अन्तरिक्ष अनुसन्धान संगठन (इसरो) नेतृत्व केनए छल आ भारतक नागरिक अन्तरिक्ष कार्यक्रम आ सैन्य मिसाइलक विकासके प्रयासमे सेहो शामिल रहल छल । ओ ब्यालेस्टिक मिसाइल आ प्रक्षेपण यान प्राविधिकक विकासक कार्यके लेल भारतमे मिसाइल म्यानक रूपमे जानल जाए लगल । (पूरा लेख...)


text:
पटना। पटना में आयोजित समागम मे बिहार क नेता एक मंच स बिहारक तरक्की क नारा बुलंद कलथि। मुख्यमंत्री नीतीश कुमार बिहार कए 2015 तक विकसित राज्य बनेबा क भरोसा देलथि त आरजेडी सुप्रीमो लालू प्रसाद बिहार कए विशेष राज्य क दर्जा देबाक मांग केलथि। काफी दिनक बाद बिहार मे एकटा एहन समागम भेल जाहि मे विकास कए ल कए तड़प साफ नजरि आयल। एहि कार्यक्रम मे तमाम दलक नेता आ अलग-अलग क्षेत्र क हस्ती बिहार क विकास क भूमिका पर चर्चा करबाक मकसद स शामिल भेलाह। सब गोटे राज्य क विकास क लेल राजनीति बिसरी कए साझा अभियान चलेबा पर सहमति बनौलथि। इ आम राय बनल जे बिहार क विकास क लेल सबकए मिलकए लड़बाक अछि। हालांकि शिवानंद तिवारी सन किछु दलबदलु नेता एहि मुद्दा पर आरोप-प्रत्यारोप क पुरान राग अलापबा से नहि चुकलथि, मुदा आन कोनो नेता क बोली मे इ गप सामने नहि आयल। कुल मिलाकए राजनीति मे धुर विरोध आ अलग-अलग विचारधारा क बावजूद एहि मंच पर राजनीति नदारद रहल। सब इ सेहो मानलथि जे कि केंद्र सरकार बिहार क संग लगातार भेदभाव कैल जा रहल अछि। समागम मे मुख्यमंत्री नीतीश कुमार, राजद अध्यक्ष लालू प्रसाद, फिल्म अभिनेता आ सांसद शत्रुघ्न सिन्हा, कांग्रेस प्रवक्ता डॉ शकील अहमद, सांसद शिवानंद तिवारी, भाकपा माले क महासचिव दीपांकर भट्टाचार्य, प्रसिद्ध गांधीवादी चिन्तक रजी अहमद, पूर्व विदेश सचिव मुचकुंद दुबे आ डीजीपी आनंद शंकर अपन राय रखलथि।
कार्यक्रम क मुख्य वक्ता मुख्यमंत्री नीतीश कुमार कहला जे न्याय क संग विकास हुनकर लक्ष्य अछि। मुख्यमंत्री कहला जे विकास मे राज्य क सब लोक भूमिका हेबाक चाही। ओ 2015 तक बिहार कए विकसित राज्य बना देबाक दावा केलथि। ओ कहलथि बदलाव भ रहल अछि। पहिने पटना मे कतहु-कतहु लड़की साइकिल स स्कूल जाइत छल। आइ गाम-गाम मे लड़की साइकिल स स्कूल जा रहल अछि। इ पैघ बदलाव अछि।
एहि मौका पर लालू प्रसाद सेहो गंभीरता स अपन राय रखलथि। ओ बिहार कए विशेष राज्य क दर्जा देबाक मांग केलथि। हुनकर मानी त 2020 तक बिहार क दशा बदलबा लेल जरूरी अछि जे बिहार क संग भ रहल भेदभाव बंद हुए। राजद अध्यक्ष लालू प्रसाद इ कहिकए सबकए हैरत मे डालि देलथि जे केंद्र क कोनो सरकार बिहार क संग न्याय नहि केलक। ओ अपन दिस स इ पेशकश सेहो केलाह जे अगर राज्य क विकास क लेल कोनो गैर-राजनीतिक फोरम बनैत अछि त ओ पूरा ताकत स संग देबा लेल तैयार छथि।
कांग्रेस प्रवक्ता डॉ शकील अहमद कहला जे जिम्मेदार लोक अपन स्वार्थ छोड़थि आ सबहक भलाई मे अपन भलाई देखथि त राज्य क विकास संभव अछि। भाजपा सांसद शत्रुघ्न सिन्हा कहला जे सत्ता क मुख्य धर्म मानवता क विकास करब अछि। ओ एहि लेल मुख्यमंत्री नीतीश कुमार क कामकाज क तारीफ केलाह। मुदा एहि बातक चिंता सेहो जाहिर केलथि जे विकास क योजना समय पर पूरा नहि भ रहल अछि। ओ रेलमंत्रीक रूप मे लालूक सेहो प्रसंशा केलथि आ कहलथि जे लालू एकटा नीक रेलमंत्री भेलाह।
भाकपा माले क महासचिव दीपांकर भट्टाचार्य कहला जे राज्य सरकार मे भूमि सुधार लागू करबाक इच्छाशक्ति नहि अछि। ओ कहलथि जे आइ बिहार स्थित बैंक मे 24 हजार करोड़ टका जमा अछि, आखिर किया ने ओहि राशि कए बिहार मे निवेश करेबाक कोशिश भ रहल अछि। प्रसिद्ध गांधीवादी रजी अहमद कहला जे गैर बराबरी पर आधारित विकास स समाज कए कोनो लाभ नहि होयत।
पूर्व विदेश सचिव मुचकुंद दुबे कहला जे राज्य मे नक्सली समस्या क निदान जरूरी अछि। दुबे कहला जे ओ समान स्कूल आयोग क सिफारिश सौंप देने छलाह, मुदा पता नहि ओहि रिपोर्ट पर की कार्रवाई भेल।
मुख्य पृष्ठ समाद विशेष आउ मिल कए बनाबी बिहार


text:
हे यौ श्रीमान,
जे जे लिखै छै से लिख' ने दियौ!
कवि, लेखक कोनो बड़द नहि ने छै जे जिमहर हाँकि देतै, हँका जेतै. बेसी सँ बेसी आइ धरि जे मैथिली मे होइत रहल अछि सएह अपने क' सकैत छी, अपन लगुआ-भगुआ कें सरकारी गोष्ठी मे बजबैत छी. सभटा सम्मान, पुरस्कार गोल-गोलैसी सँ हँसोथति छी.
मुदा ई जघन्य काज जे अहाँ लोकनि प्रारंभ केलहुँ अछि ताहि सँ एकटा निराशा आ हतोत्साहक वातावरण बनेबाक जे एकटा अभियान आरंभ भेल अछि, बन्न करू!
ई नै बुझियौ जे हमहीं छी एहि संसार मे.
अहाँ जाहि लेल छी से हँसोथि रहल छी, हँसोथू.
मुदा मोन राखब माटि पर काज कर'बला कें जनताक तागति छै. किएक त' ओ जनताक बात लिखै छै!
जे केओ सुच्चा साहित्य लेखन मे छी, कोन मे दुबकल छी. एहि गिरोहबन्दी सँ आक्रान्त छी.
चिन्ता नहि करू सभक हिसाब छै लोक लग, समाज कखनो कृतघ्न नहि होइछ!
— दिलीप कुमार झा
#टिप्पणी


text:
Thursday, January 1, 2015
खलओदार :: कथाकार- श्री जगदीश प्रसाद मण्डल
खलओदार
तिला-सकराॅइत पावनिसँ एक दिन पहिने, पावनिक ओरियानमे लगल रही। आइए नै ओरिया लेब तँ काल्हि पावनि केना हएत? तहूमे तेहेन मेठनियाँ पावनि अछि जे केतबो धड़फड़ी करब तैयो पार लगत कि नै। पावनियोँ तँ पावनियेँ छी। तहूमे तिला सकराॅइत। पावनि नै पावनिक गाछ छी। किछु एहनो पावनि होइए जे दिन-रातिकेँ एकरंग बना दइए, किछु एहनो होइए जे दिनकेँ नमहर बना राति कपचि लइए आ किछु एहनो तँ होइते अछि जइमे दिने कपचा कऽ घपचा जाइए। एक दिस शुर-शुर, तँ दाेसर दिस मूड़-मूड़। जे दुनू एके घाटपर अाबि पबैए। जँ आइए सभ किछु नै ओरिया कऽ रखि लेब तँ काल्हि ओरियाएब आकि बनाएब-सोनाएब आकि पाएब, पहपटि तँ बीचमे अछिए। मन मानि धकेल कहलक, ‘काल्हि तँ भोरेसँ तजतरीन तड़ि-बगहारि, भोर मूड़-मूड़ दुपहर सुर-सुर आ साँझ फल पेब पावनिक विसर्जन करब किने? मने-मन गुनधुनो करी आ प्राप्तिक (पावनिक ओरियानक वस्तु) गरो अँटबैत रही। तही बीच रस्ता दिससँ दौगल आबि बारह बर्खक भातीज बाजल-
“काका, निरजल बाबाकेँ देखैले नै गेलियनि, ओ तँ...।”
फटफटहाक बोलक लहर जेना ठमकि गेलै। ठमकि ई गेलै जे ठनका जकाँ जेते जल्दी बाजए चाहै छल से नै भऽ पबै छेलै। होइतो अहिना छै, एक्के बेर बिजलोको आ ठनको उठि कऽ ठाढ़ होइए, मुदा रस्तामे अागू-पाछू भेने बिजलोका पहिने चलि अबैए आ ठनका पछाति पहुँचैए। पुछलिऐ-
“बाउ, कोनो हलतलबी...।”
ई बूझि बजलौं जे साल भरिक बच्चाकेँ जहिना माए, बाबू, भाए इत्यादि एक शब्द कहि सिखबैए आ जेकरा ओहो, ओहिना भात-रोटी कहि अपन विचार व्यक्त करैए। तैबीच व्याकरण जनैमितै रहैए। व्याकरण आएल नै रहै छै, पछाति अबै छै।
मुहसँ जहिना निकलल, तहिना ओहो- भातीजो- लोकैत बाजल-
“अब-तबमे छथि?”
फटफटहाक बोल सुनि मन बेथा गेल। बेथए लगल जे पाकल जअमे कहीं पाथर ने खसए। अब-तबमे छथि जँ कहीं देरी भेल आ बिच्चेमे मरि गेला तँ अपन मन हुनके मनक पाछू ने बोन-झाड़मे औनाइत फीड़त। तइसँ नीक जे पहिने हुनके देख आबी। मुदा लगले भेल जे ओइठाम जाएब आ बिच्चेमे जँ पराण छूटि जेतनि तैठाम तँ समांग बनि हमहीं रहबनि, तखनि जँ असमसानक जोगार केने बिना, घरोपर केना घूरि कऽ आएब? मुदा जँ जीवैतमे अपन सम्बन्धक हिसाब-किताब नै फड़िछा नेने रहब तँ देखिते छिऐ केहेन फड़ेबी सभ अछि जे सामाजिक सम्बन्धकेँ तहस-नहस कऽ संस्कृति मेटबैपर लगल अछि।
मनमे भेल जे पत्नीकेँ कहि दियनि जे हमर कोनो भरोस नै करब, जँ अपनो ले आ परिवारो ले पावनि करए चाहै छी तँ अपन ओरियानमे लगि जाउ। मुदा कहबो केकरा करबै, सभ तँ अपने ताले बेहाल अछि, तैबीच चुपे रहब नीक। विदा भेलौं।
निरजल काका ओछाइनपर, जाड़ दुआरे मोटगर ओढ़ना ओढ़ि मुँह उघारि पड़ल रहथि। आँखि मुनने रहथि। फक-फक साँस चलैत रहनि। झूकि कऽ मुँह लग कहलियनि-
“काका, काका...।”
निरजल काका आँखि खोललनि। शकल-सूरतसँ बूझि पड़ल जे लगले तँ नै मरैबला छथि मुदा बेसी दिन टिकबो ने करता। सौंसे देहक ऊपरका चमरा खोंइचा जकाँ तेना ओदरि गेल छेलनि जे अमेरिकन गोराइक रंग पकड़ि नेने छन्हि। मछियाहा मासमे माछीओ हेरान करिते हेतनि जइसँ बैशाखोमे चद्दरि ओढ़ए पड़ैत हेतनि। ओना निरजल काकाकेँ शिक्षा-प्रेमी कहियनु आकि विद्या-प्रेमी, ज्ञान-प्रेमी कहियनु आकि वुद्धि-प्रेमी, से तँ छथिए। देहक रोग तँ दैहिक छी, मुदा मनक रोगी नै छथि। निरजल काका बजला-
“बौआ, आब तँ चलचलौ भेलियऽ, जे दिन छी से दिन, मुदा मनमे एकटा प्रश्न रहि गेल।”
कक्काक ‘प्रश्न रहि गेल’ सुनि नजरि चौकन्ना भेल। भेल ई जे अन्तिम अवस्थामे काका पड़ल छथि, जँ पूछि दियनि जे की, आ तही बीच कहीं दम टुटि जान्हि तखनि उतरी केकरा गरदनिमे पड़तै? मन छह-पाँच करए लगल। फेर भेल जे मरै बेरक प्रश्नक उत्तर सुनबैबला के रहता, जे किछु दिनक मेजमान छथि, दोसर दिनक समए लऽ लेब आ ठेकना कऽ आएब जखनि मरि गेल रहता। ने कियो पुछनिहार आ ने कियो कहनिहार, हिसाब राफ-साफ। जखने महाजन साफ, तखने खौदका राफ। दुनू हाथे छातीकेँ पकड़ि कहलियनि-
“की प्रश्न रहि गेल काका?”
बजला-
“बौआ संस्कृत भाषा समासक भाँजमे पड़ि दुरूह भऽ गेल, जइसँ आमजनकेँ बाधा उपस्थित केलक। मुदा भाषाक भीतर जे जिनगीक कला पद्धति नुकाएल अछि, जैपर सभ ठाढ़ छी ओकर की हएत? भँसियाइत लोक केमहर जाएत?”
कक्काक प्रश्नकेँ समर्थनमे मुड़ी झुला देलियनि। मुदा पछाति मन पड़ल जे आगूमे तँ हमहीं बैसल छियनि। जवाब तँ हमरे दिअ पड़त। उठिते मन सुक-पाक करए लगल। हुअए जे अखने मरि जैतथि तँ बेसी नीक होइत, कियो बुझबो ने करैत, जे कका की कहलनि। फेर भेल जे एहेन समए झूठ-फूइस नै बाजब। कहलियनि-
“काका, काल्हि पावनि छी, तइ दिस मन ओझराएल अछि। पावनिक पछाति आएब, आ उत्तर देब। ताबे उधारी रहल।”
निरजल काका बजला किछु ने मुदा नजरिसँ बूझि पड़ल जे मन सोगाएल जा रहल छन्हि।
¦७३१¦
१९ दिसम्बर २०१४
Subscribe to: Post Comments (Atom)


text:
रांची। झारखंड क चुनावी नतीजा कांग्रेस आ बीजेपी गठबंधन क संग-संग एहि राज्यक हित क लेल प्रार्थना कनिहार तमाम लोकक उम्मीद पर पाइन फेर देलक अछि। एक बेर फेर त्रिशंकु विधानसभा बनल अछि। सरकार बनेबा लेल एक बेर फेर बाजार सजी चुकल अछि। झारखंड मुक्ति मोर्चा आ तमाम निर्दलीय अपन-अपन महत्व एकबेर फेर बढ़ा लेलथि अछि। हिनकर बिना सरकार नहि बनि सकैत अछि। यानि सरकार क स्थायित्व क लेल हरदम संशय बनल रहत। चुनावी नतीजा बता रहल अछि जे जनता न कांग्रेसी तिरंगा पर पूरा भरोसा जतेलक आ न बीजेपी क भगवा ध्वज पर। उल्टा विधानसभा कए एतबा रंगबिरंगा बना देलक जे एकबेर फेर बेरंग भ गेल। सरकार क रंग तय करब मुश्किल भ गेल। नतीजा क मुताबिक कांग्रेस 25, भाजपा 20, झारखंड मुक्ति मोर्चा 18 आ अन्य 18 स्थान पर विजयी भेलथि अछि। कुल मिला कए बिहार स अलग भेलाक बाद झारखंड मे जे अस्थिरता आयल छल से आगू किछु आआर साल धरि कायम रहत। एहि प्रकार स कहि सकैत छी जे एहि कोलैप्स स्टेटक हाल अगिला किछु साल धरि सुधरबाक कोनो उम्मीद तत्काल नहि देखा रहल अछि।
जंग मे जीतल प्रत्यासी
झरिया विधानसभा क्षेत्र से भारतीय जनता पार्टी के कुतीं सिंह विजयी ,
ईचागढ़ विधानसभा क्षेत्र से झारखंड विकास मोर्चा (प्रजातांत्रिक) के अरविन्द कुमार सिंह विजयी,
बरही विधानसभा क्षेत्र से झारखंड भारतीय जनता पार्टी के उमाशंकर अकेला विजयी,
जगन्नाथपुर विधानसभा क्षेत्र से निर्दलीय उम्मीदवार और राज्य के पूर्व मुख्यमंत्री मधुकोडा की पत्नी गीता कोडा विजयी
खरसांवा विधानसभा क्षेत्र से भारतीय जनता पार्टी के मंगल सिंह सोय
हजारीबाग : सौरभ नारायण (कांग्रेस)
खिजरी : सावना लकड़ा (कांग्रेस)
रांची : सीपी सिंह (भाजपा)
खूंटी : नीलकंठ सिंह मुंडा (भाजपा)
कांके : रामचंद्र बैठा (भाजपा)
बिशुनपुर : चमरा लिंडा (निर्दलीय)
तमाड़ : राजा पीटर (जदयू)
हुसैनाबाद : संजय कुमार (राजद)
जामा : सीता सोरेन (जेएमएम)
सरायकेला : चंपई सोरेन (जेएमएम)
झरिया : कुंती सिंह (भाजपा)
विश्रामपुर : चंद्रशेखर दुबे (कांग्रेस)
महगामा : राजेश रंजन (कांग्रेस)
मनोहरपुर : गुरु चरण (भाजपा)
सिल्ली : सुदेश महतो (आजसू)
बाघमारा :डुल्लू महतो (जेएमएम)
चाईबासा : लक्ष्मण गिलुवा (भाजपा)
चतरा : जनार्दन पासवान (राजद)
गिरिडीह : निर्मय शाहाबादी (जेएमएम)


text:
कलकत्ता/दडिभंगा. मैथिली
सिनेमा भनहि अंतराल पर बनैत अछि मुदा मिथिला मे प्रतिभा सदति उभरैत अछि.
एहने मे मैथिली फिल्म मुखियाजी मे प्रतिभावान कलाकारक जमघट देखल गेल. किछु
नीक कलाकार सोझां अयलाह, जाहि मे फ़िल्मक नायक केर भूमिका कयनिहार सुभाष
चन्द्र मिश्र प्रमुख छथि. अपन पहिल मैथिली फ़िल्म “मुखिया जी” सं बड़का
परदा पर अभिनय पारीक शुरुआत कयलनि आ बड्ड प्रशंसा बटोरय मे सफ़लता भेटलनि.
मूल रूप सं दरभंगाक निवासी सुभाष जी एखन धरि लगभग 40टा शॉर्ट फ़िल्म केने
छथि. हिनका
द्वारा अभिनीत किछु लघु फ़िल्मक नाओ अछि- “ We the People”, ‘खिलौना”, “अभिवृति”, “ बैकफ़ायर”, “ सो व्हाट”, “
मदर्स डे”, “ हिडन बाइ ग्लास”, “ रेड एलर्ट’,” डबल ट्रब्ल” आदि. रंगमंचीय अनुभव
प्राप्त सुभाष बहुत रासे नाटक सेहो केने छथि जाहि मे “हयावदन”, “छार दिवस”,
जमाना आज का”, “बड़े भाई साहब” आदि किछु उल्लेखनीय नाम अछि. AAFT, नोयडा सं अभिनय
कोर्स मे प्रशिक्षित सुभाष जी नवम्बर 2011 मे प्रदर्शित तथा युवा निर्देशक विकास
झा द्वारा निर्देशित मैथिली फ़िल्म “मुखिया जी’ मे मुखिया जी केर मुख्य भूमिका निभौने छलाह. FTII, पूने मे एक्टिंग
कोर्स लेल निर्धारित योग्यताक बादो प्रैक्टिकल अनुभव बढ्बा बास्ते बड़का
पर्दा दिस हिनक झुकाव भेल छल.
अभिनयक संग संग सुभाष जी निर्देशन मे प्रशिक्षण सेहो लेने छथि. हिनका बहुत
रासे ऑफ़र भेटि रहल छनि मुदा मैथिली फ़िल्म हिनक पहिल पसीन छनि.
सम्प्रति अंग्रेजी-हिन्दी मिश्रित किछु कॉमर्सियल प्रोजेक्ट पर काज कय रहल छथि. सुभाष जी केर लगभग हर तकनीकि आ प्रायोगिक अनुभव
प्राप्त छनि. एहन व्यक्तित्व सभ सं मैथिली सिनेमा नीक भविष्यक आस संजोगने अछि.(Report:भास्कर झा)


text:
मुदा मुट्ठीमे दुनिया आबि गेलासँ एक ‘फेसबुकिआ’ वर्ग जन्म लेलक अछि. सामाजिक सक्रियतासँ सर्वथा असम्पृक्त, कोठलीमे बन्द, अहंभावक दोलापर उधिआइत, कतेको फेसबुकिआ बैसले-बैसल तीनू लोक नापि लेबए चाहैत अछि. चाम ततेक मोट जे सामनेक कोठलीमे अकस्मात भेल कन्नारोहटसँ अविचलित एवं निफिकिर रहैत अछि. मोनमे जे किछु अबैत छैक, दकचि लैत अछि. शब्दक अमिति शक्तिसँ अनचिनहार किछु फेसबुकिआ एहू तथ्यसँ अपरिचित अछि जे 'greater the seperation, greater the artist' .सृजनात्मक उत्कर्षक आधार थिक. किछु फेसबुकिआ सहस्रबाहु बनल अछि. जाहि ग्रामीण क्षेत्रमे एहन सुविधा सुलभ नहि छैक, ततहुक निवासीक नामपर टपाटप टिपैत रहैत अछि. एहिसँ साहित्यहुक क्षेत्रमे ‘क्वैक’क प्रवेश भए गेल अछि. एहि क्वैकक समक्ष निदानक एकहि टा उपाय छैक - ‘सहितानाम् भावः साहित्यः’क युगपरीक्षित सत्यक परित्याग करैत सभ प्रकारक औचित्यसँ परहेज, जेना चीनीक रोगीकें मिष्ठान्नसँ परहेज. पत्राचारमे जे सामाजिक मर्यादा रहैत छल, साहित्यिक औचित्यक पालनक प्रति पत्रलेखकमे जे सतर्कता रहैत छल, सम्बोध्यसँ साक्षात सम्पर्क स्थापित कए अपन विचार प्रस्तुत करैत पत्र-साहित्यक निर्माणक जे सुदीर्घ परिपाटी बनल छल, से सब ध्वस्त होएबाक कनगीपर अछि. एहिसँ पत्र-पत्रिकाक पाठकीय-पत्र सेहो प्रभावित भेल अछि. प्रकाशित रचना नीक, की बेजाए? तकरो सूचना सम्पादककें फोनिआकें देल जाइत छनि. सम्पादक ने पाठकक विचार छापि पबैत छथि आ’ ने लेखक अपन रचनाक प्रसंग पाठकीय प्रतिक्रियासँ लाभान्वित होएबाक अवसर पबैत छथि. साहित्यक एक महत्त्वपूर्ण एवं इतिहासक स्रोत सुखा गेल वा सुखेबापर अछि.
विज्ञपाठककें स्मरण होएतनि, 1978 ई मे कर्पूरी ठाकुरक नेतृत्वक सरकार बिहारमे छल. स्कूलक पाठ्यक्रमसँ मैथिली हटा देल गेल छलैक. प्रबल जन आन्दोलनक उपरान्त मैथिली पुनः पाठ्यक्रममे सम्मिलित भेल. मैथिलीक कृती रचनाकार डा. कांचीनाथ झा ‘किरण’ (01 दिसम्बर1906-09 अप्रैल,1989)कें ओहि अवधिमे हम एक पत्र लिखने छलिअनि. तकरहि उतारा थिक प्रस्तुत पत्र (18 सितम्बर, 1978). साहित्यक एक विधा, पत्र-साहित्यमे कोना इतिहास रहैत अछि, पत्रलेखकक व्यक्तित्व एवं आशा-आकांक्षा कोना झलकैत अछि, किरणजीक पत्रसँ स्पष्ट होएत. दोसर, जे भाषा-साहित्य एवं संस्कृतिक प्रचार-प्रसार एवं संरक्षणक लेल मात्र रचनात्मक सक्रियता पर्याप्त नहि अछि, रचनाकारक सामाजिक सक्रियता सेहो ओहिना अपेक्षित अछि, सेहो स्पष्ट होएत.
— डा. रमानन्द झा 'रमण'
----------
किरणजीक पत्र -
आयुष्मान श्री रमण जी,
शुभाशीष
अहाँक 19 अगस्त 1978कें लिखल खत पौलहुँ. करपूरी काण्डमे व्यस्त रहैत छी, तैं विलम्ब भेल. दौड़बड़हा कऽ दरभ्ंगामे मैथिली संघर्ष समिति बनौलहुँ अछि. संयोगबस तदर्थे आयोजित मीटिंगमे, श्रीयुत सुमनजी दरभंगा आबि गेल रहथि, अतः उपस्थित भेलाह. तदनु हुनक काय्र्य कलाप भऽ रहल छनि जकरा महत्त्व देबय पड़त. आन्दोलन ओ संघर्षमे दरभंगा - अपन भाग पूरा करत से आशा अछि, तदर्थ हम इलाकाक गाम-गाम घूमि रहल छी. शरीर तँ बुढ़ा गेले अछि. नहि जानि - उजान, कनकपुर आदिक सभाक समाचार एखन धरि ‘आर्यावर्त’ ओ ‘मिहिर’मे नहि कियैक आयल.
15कें मनीगाछीमे सभा कयल. ई क्रम चलैत रहत. चेतना समिति राजधानीक संस्था थिक. ओकरा सामथ्र्य बड़ छैक. जँ करय चाहय तँ की नहि कय सकैछ! परंच हम तँ ओकर ने तीनमे छी, ने तेरहमे. रजत जयन्ती मनौत तदर्थ सुझाबक लेल दरभंगामे श्रीअमरजीकें पत्र आयल छनि, से ओ कहलनि. मैथिली एकादमी कोनो सेमिनार करत, ताहिमे उपस्थित होयबाक निमन्त्रण हुनका आयल छनि, सेहो कहलनि. हमर नाम तँ जीवनक आरम्भहिसँ ‘राजभूषित-राजसम्बद्ध संस्थाक लेल अछोप छल, वहिष्कृत छल. से एखनहु रहल. तैं हमर दृष्टि ओमहर जाइतो नहि अछि.
1930 इ. मे मैथिलीक लेल कोनो संस्था नहि छल. मैथिली साहित्य परिषद, दरभंगाक स्थापना नामक लेल 1931 मे सुलतानगंजमे भेल. 1932 मे दरभंगा आएल. मुदा हमरा कनेको हिचक नहि भेल, मैथिलीक आन्दोलन आरम्भ करबामे. जन (छात्र)क संगठने कय बढ़ि चलल रही. आत्मा हमर ओएह अछि. सफलता भेटओ वा नहि लड़ैत मरि जायब, से निश्चय. हँ, प्रो. श्री आनन्द बाबूक संयोजकत्वमे मैथिली रक्षा समितिक समाचार पढ़ि आत्मा बलिष्ठ भेल. ओ हमरा चिन्हैत छथि. हमर संग प्रचारमे संग देने छथि, ते ँ हमर उक्ति हुनका कहि देबनि, यदि हमर बुत्तै कोनो काज एहि सम्बन्धक सम्भव बूझि पड़नि तँ कहथि. कर्पूरी काण्डमे व्यस्त रहबाक कारणे - प्राचीन पत्र-पत्रिका देखि कोनो सुझाव ‘कथा संग्रह’क लेल नहि दऽ सकलहुँ.
ओकर अवधि 1932 इ. नहि राखि, स्वाधीनतासँ पूर्व राखी तँ हमरा जनैत नीक होयत. 1932 इ. मे प्रकाशित हमर चन्द्रग्रहण काजक होयत? पत्रक लेल धन्यवाद. कमसँ कम अहाँकें तँ हम मनमे छी! बड़ उत्साहक बात हमर हेतु.
शुभाकांक्षी
कांचीनाथ
18.9.1978


text:
एखन धरि पढ़लौंह, "बचपन से तरुनाई धरि संग चलनिहार गरिमा आ पलासक सतत प्रेम, तमाम वर्चस्व आ विषमताक कात करैत जीवन पथ मे दुन्नु लोकनिक संग आनि देल्कैन्ह! फेर अहम् आ स्वाभिमानक द्वंद, दाम्पत्य जीवन मे करवाहट आ एक छत कें नीचा एकाकी जीवैत दू प्राणी जे, जिनगी भरि संघ चलबाक शपथ नेने छथि. गरिमा’क माए बाबुजी केँ पहिने सँ एहि प्रेम विवाह मँजूर नहि छलैनि. फेर गरिमा-पलास’क सँवादविहीन जीवन, गरिमा’क बीमारी... आब आगा पढ़ल जाऊ, आदि यायावर जीक शब्द मे... !!
पलास’क किचेन मे गेनाय, काफी बना केँ आननाय, आ फेर पहिने टीवी खोलनाय आ गरिमा’क एको बेर नहि मना करनाय एक बात केँ प्रदर्षित करैत छल, जे हुनका दुनू लोकनि मे कटुता अवश्ये कम भऽ गेल छन्हि. अन्यथा, गरिमा पलास केँ काफी बनबे नहि देने होयत. अक्सर होइत छैक, जे दू पति-पत्नी मे यदि प्रेम अछि तऽ कोनो काज केँ एक दोसरा’क उपर मे टालि देबाक कोशिश काएल जाइत छैक. आ दुनू’क बीच मे लड़ाई झगड़ा भेला’क बाद स्थिति एहेन होइत छैक, हम काज करब तऽ हम. पति पत्नी दोसर’क हिस्सा वाला काज काए, अपन जीवन सँगी’क उपर मे दबाव बनेबाक कोशिश करैत छैक. एखन गरिमा पलास केँ एको बेर किचेन मे जाय सँ मना नहि केने छलन्थिन्ह. ई बात गरिमा’क माए बाबूजी केँ बहुत नीक लागि रहल छलनि.
कनि देर न्यूज चलैत रहल, फेर गरिमा के बाबूजी चुप्पी तोड़ि माहौल केँ सहज करबाक कोशिश केलथिन्ह. ओ पलास सँ पुछलथिन्ह, "गरिमा केँ डाक्टर की कहलकन्हि?"
"से गरिमा सँ पुछि लिऔक ने?", गरिमा’क दिस कनखी आँखि सँ देखैत पलास बाजल.
"मुदा हम तँ अहीँ सँ सुनय चाहैत छी" गरिमा’क बाबुजी जोर दैत पुछलथिन्ह.
पलास एक बेर गरिमा’क दिस ताकैत बाजए लागल, "बाबुजी! अहाँक बेटी केँ भूख’क बीमारी छनि. डाक्टर अपन भाषा मे कहलकन्हि, जे हिनका एनिरेक्सिया-सिन्ड्रोम छन्हि"
एकर मतलब ई, अपन सखी सहेली केँ देखाबैक लेल अहाँक बेटी हरदम दुबर पातर रहय चाहैत छथि. तेँ खेनाय पीनाय छोड़ि ओ डायटिँग’क पाछु लागि गेलैथ. बेसी डायटिँग केला सँ एनिरेक्सिया-सिन्ड्रोम भऽ जैत छन्हि. आब हिनका खेबा पीबाक आदति छुटि गेलनि. भूख बिल्कूल नहि लागैत छन्हि. डाक्टर अपन भाषा मे एकरा एनिरेक्सिया-सिन्ड्रोम कहैत छैक. आ दबाई मे कहलकन्हि ये जे चारु टाइम ठुसि के खेबाक लेल. ओना मोन बहलेबाक लेल एक पुष्टाय से देने छन्हि. कहलकन्हि ये एक-एक मुन्ना तीन बेर पीबाक लेल". पलास अपन बात खतम करैत सासु दिस देखय लागल्थिन्ह. आ गरिमा मुड़ी झुकाय, लजाएल एक कोन मे बैसल छलीह.
"बाप रे बाप केहेन दुनियाँ आबि गेल छैक. गरीब लोक भूखल मरैत छैक आ जकरा लग सब किछु छैक हुनका ओ भूखल रहि भूख केँ मारि दैत छैल." एक दम्म मे गरिमा’क माय हुनकर बाबुजी केँ कहि देलथिन्ह. गरिमा’क माए हुनकर बाबुजी केँ बहुत देर देखि रहल छलीह आ बिना मुँह खोलने आँखि सँ कहि रहल छलीह जे हम कहैत छलहुँ ने, "जे बेसी गलती अपने बेटी’क अछि". आ हुनकर बाबुजी चुपचाप बात मानि गेल छलाह.
गरिमा आ पलास बहुत दिन सँ एक दोसर सँ अलग रहि खुश नहि छलैथ. गरिमा केँ होइत छलनि जे हुनकर कोन गलती. आई कोनो पुरुष घर पर रहए वाली अपन स्त्री केँ यदि डाँटैत छथि, हरदम अपन नौकरी करबा’क दम्भ दैथ छथि तऽ बड्ड नीक, मुदा आइ हम दिन भरि खटि के जँ आबैत छी, आ साँझ केँ अपन पति सँ किछु नीक बेजाय कहैत छिअनि तऽ बड्ड खराप?
पलास केँ से बहुत दिन सँ किछु नीक नहि लागैत छलनि. अपन सबसँ प्रिय वस्तु सँ अलग भऽ ओ खुश नहि छलाह. बहुत दिन सँ आत्म मँथन करैत छलाह. आ निर्णय पर पहुँचलाह जे हुनकर पत्नी’क कोनो दोष नहि. हँ हुनकर बाजए के तरीका नीक नहि छन्हि. तेँ डाक्टर लग गेला सँ पहिने, अपन मोन’क बात गरिमा सँ कहि देलथिन्ह.
अपन गलती केँ स्वीकार करबा’क कारनेँ पलास’क गप्प, गरिमा केँ नीक लागलन्हि. बल्कि पलास’क झुकबाक देरी छल. गरिमा अपने झुकि गेलीह. ओकर बाद डाक्टर लग जेबा सँ पहिने आ ओकर बाद अपन पछुलका जीवन’क उल्लासमयी प्रेम प्रसँग याद कऽ ओ फेर सँ एक दोसर दिस समर्पित होएबाक कोशिश करए लागलथिन्ह.
एकटा समाधान दोसरो समस्या केँ हल कऽ दैत छैक. तेँ गरिमा’क मुँह सँ जँ हठाते निकललन्हि, "अहाँ बिजिनेस किएक नहि करैत छी. हम लोन लऽ अहाँक लेल किछु पूँजी’क व्यवस्था कऽ दैत छी" तँ पलास एक्के बेर मे मानि गेलाह. वस्तुतः बिजिनेस’क बात सुनि हुनका लोकनि’क प्रत्येक समस्या’क समाधान भेट गेल छलनि.
फेर सँ घर मे स्तब्धता पसरि गेल. मुदा पछिला किछु देर सँ पलास’क कटाक्ष सुनि गरिमा’क माए बाबुजी केँ बहुत किछु पुछबाक मोन केलकन्हि. मुदा नहि जानि किएक हुनका पलास’क कटाक्ष नीक लागलनि. आ गरिमा’क चुप मुँह आ लजाएल आँखि हुनका पूर्ण रुप सँ निश्चिँत कऽ देने छलन्हि. एखन पलास एहि बात’क बाट ताकि रहल छलाह जे गरिमा कखन किचेन मे जाए खाना’क व्यवस्था करैथ. कहीँ आई काफी’क सँग खाना बनबे नहि पड़ि जान्हि, से सोचि ओ आतुर होइत छलाह. ओ फेर सँ गरिमा दिस ताकि रहल छलाह. आ गरिमा जानि बुझि केँ अनठेने छलीह. आँखिए सँ कहि रहल छलीह, "एक दिन खाना बना देब तऽ कोनो पहाड़ नहि उनटि जायत". नहि जानि किएक गरिमा’क लाज कतय पड़ा गेल छलन्हि.
एहि कथा’क समाप्त भेला सँ तथाकथित इतिहास बनि गेल. आब बाट ताकि रहल छी ओहि दिन’क जखन दोसर मैथिली ब्लोगर अपन ब्लोग मे इएह इतिहास रचि, ब्लोग’क तारीख चेन्ज कऽ केँ क्लेम करैथि जे साबुदायिक कथा लिखय वाला ओ पहिल व्यक्ति छथि.कथा'क प्रथम भाग । दोसर भाग । तेसर भाग । चारिम आ अंतिम भाग
अगिला कथा’क शुरुआत करबाक लेल लेखक गण आमन्त्रित छथि


text:
मानसून दुहारि पर आ भेल नहि 25 फीसदी नाला क उड़ाही
पटना। नीतीश सरकार जून मे अपन रिपोर्ट कार्ड देत, मुदा एखन धरि जे हालात अछि ओहि मे नगर विकास विभाग अपन कार्य प्रणाली क कारण सबस खराब स्थान पर कब्जा केने अछि। एहि विभागक योग्यता इ अछि जे इ अपने त फेल करबे करत, एहि बरसात मे नीतीश सरकार कए सेहो डूबा सकैत अछि। कहल जाइत अछि जे नीतीश सरकार पटना कए छोडि़ आन कोनो शरि पर ध्यान नहि द रहल अछि आ सबटा विकास पटना मे देखबा मे भेटैत अछि। लेकिन हालत इ अछि जे मानसून दुहारि पर अछि आ राजधानी क 75 फीसदी नाला आ मैनहोल जाम अछि। एहन मे राजधानी पर एक बेर फेर स डूबबाक खतरा मंडरा रहल अछि। आम लोग क अलावा नगर निगम क अधिकारी आ कर्मचारी सेहो सशंकित छथि। नाला क सफाई चलि रहल अछि, मुदा एखन धरि 25 फीसदी नाला क उड़ाही नहि भ सकल अछि। मैनहोल आ कैचपिट क सफाई क आंकड़ा सेहो 35 फीसदी कए पार नहि करि सकल अछि। अमूमन 15 जून तक मानसून अपन उपस्थिति दर्ज करा दैत अछि। एहि साल लोक कए जलजमाव स छुटकारा भेटत, एहि संबंध मे निगम क अधिकारी आश्वस्त नहि दथि।
दू साल पहिने 10 दिन तक राजेंद्रनगर मे नाव चलल छल। मुख्यमंत्री कहने छलाह, अगिला एक-दू साल मे पटना कए जल जमाव स मुक्ति भेट जाएत। ज्ञात हुए जे राज्यक उपमुख्यमंत्री आ नगर विकास मंत्री राजेंद्रनगर मे रहैत छथि, तखन एहि मोहल्लाक इ हाल अछि। दू माह मे 25 फीसदी सफाई नहि भ सकल अछि एहन मे कोनो सोचल जा सकैत अछि जे जून मे सफाई काज पूरा करि लेल जाएत। बरसात स पहिने बचल 75 फीसदी सफाई कोना होएत, एहि पर निगम क अधिकारी चुप्पी साधि लैत छथि। निगम सूत्र क कहब अछि जे नहि मजदूर अछि आ नहि उपकरण। 30 जून स पहिने मात्र कागज पर नाला, मैनहोल आ कैचपिट क सफाई भ सकैत अछि। मशीन नहि रहबा क कारण भूगर्भ नाला क सफाई संभव नहि अछि।
बांकीपुर अंचल
खुलल नाला क लंबाई : 1,09,100 वर्गफीट
साफ भेल: 42,015 वर्गफीट
कुल मैनहोल : 2768
साफ कराए गए : 1316
कुल कैचपिट : 4456
साफ भेल : 1690
कंकड़बग अंचल
खुलल नाला क लंबाई : 2,55,350 वर्गफीट
साफ भेल : 26,950 वर्गफीट
कुल मैनहोल : 8760
साफ भेल : 2909
कुल कैचपिट : 13,306
साफ भेल : 3070
पटना सिटी अंचल
खुलल नाला क लंबाई : 3,87,750 वर्गफीट
साफ भेल : 1,18,400 वर्गफीट
कुल मैनहोल : 145
साफ भेल : 119
कुल कैचपिट : 198
साफ भेल : 194
नूतन राजधानी अंचल
खुलल नाला क लंबाई : 4,22,609 वर्गफीट
साफ भेल : 78,227 वर्गफीट
कुल मैनहोल : 11,858
साफ भेल : 3,277
कुल कैचपिट : 11,476
साफ भेल : 2369
सरकार कए डूबा कए रहत नगर विकास विभाग
मानसून दुहारि पर आ भेल नहि 25 फीसदी नाला क उड़ाही


text:
दरभंगा सं बीजेपी सांसद कीर्ति झा आजाद जीके जान सं मारय के धमकी मिललन्हि. कीर्ति झा आजाद अखन दिल्ली मे छथिन्ह. आओर ई धमकी मोबाइल पर आएल एकटा एसएमएस सं देल गेल.
एसएमएस मे बीस लाख रुपया देबय के सेहो मांग कएल गेल अछि.
धमकी मिलला के बाद लहेरियासराय थाना इंचार्ज मिथिलेश कुमार झा एहि बारे मे एकटा मामला दर्ज क लेलखिन्ह. धमकी 25 दिसंबर के देल गेल छल
पुलिस छानबीन मे पता चलल जे ई धमकी दरभंगा के रहमगंज इलाका मे रहय वाला लड़का पीके चौधरी के मोबाइल सं भेजल गेल अछि.
लड़का पीके चौधरी क्रिकेटर छथिन्ह आओर राज्यस्तरीय क्रिकेट खेल चुकल छथिन्ह. लड़का के परिवार के लोक SMS भेजय आओर धमकी देबय के बात सं इनकार करि रहल छथिन्ह.
लड़का अखन दरभंगा मे नहि अछि ओ कतहुं गेल अछि. मुदा लड़का के एहि सं पहिने एहन तरहक कोनो इतिहास नहि रहल अछि. परिवार के कहनाय अछि जे लड़का के फंसाएल जा रहल अछि.
धमकी क्रिकेटर के मोबाइल सं देल गेल अछि. लड़का नीक क्रिकेट खिलाड़ी अछि. मुदा एमपी साहेब आजाद जी ओहि लड़का के जानय सं इनकार करय छथिन्ह.
पुलिस एमपी साहेब के सेहो सतर्क रहय लेल कहलखिन्ह. जरूरत पड़ला पर पुलिस हुनकर सुरक्षा व्यवस्था आओर मजबूत क सकैत अछि. अखन हुनका पुलिस सं बॉडीगॉर्ड मिलल छनि.
कीर्ति जी दरभंगा के सांसद के संग भारतीय क्रिकेट टीम के खिलाड़ी सेहो रहि चुकल छथिन्ह. दरभंगा के संग-संग बिहार मे क्रिकेटक विकास मे सेहो लागल रहय छथिन्ह. मुदा क्रिकेट के क्षेत्र मे बिहार मे हिनका ओतेक सफलता नहि मिललन्हि.
कीर्ति जी बिहार के पूर्व मुख्यमंत्री भगवत झा आजाद जीके सुपुत्र छथिन्ह. हिनकर जन्म 2 जनवरी 1959 के पूर्णिया मे भेल छनि...यानी जन्मदिन नजदीक अछि. अहां अपन एमपी के 2 जनवरी के बधाई द सकय छी.
कीर्ति जी 1993 सं 1998 धरि दिल्ली सं विधायक रहि चुकल छथिन्ह. दरभंगा हिनकर सासुर छनि. हिनकर पत्नी पूनम झा आजाद दिल्ली के गोल मार्केट सं एमएलए के चुनाव लड़ि चुकल छथीह. मुदा ओ मुख्यमंत्री शीला दीक्षित के हराबय मे कामयाब नहि भ पएलीह.


text:
१ अक्टुबर
१ अक्टुबर ग्रेगोरियन क्यालेन्डरक अनुसार सालक २७३अम दिन छी (२७४अम लिप वर्ष सभ मे)। सालमे अखन आर ९२ दिन बाँकी अछि।
विषय सूचीसभ
प्रमुख घटनासभ[सम्पादन करी]
- १८५४- भारत मे डाक टिकटक प्रचलन आरम्भ भेल छल। टिकट पे [[महारानी विक्टोरिया]क सिर आर भारत बना होएत छल। एकर मूल्य आधा आना (1/32 रुपियाँ) छल।
- १९२२- गुरजिएफ फ्रांस क फॉनटेनब्लियू मे मनुष्य क सामंजस्यपूर्ण विकासक लेल अपन संस्थान खोल्ला गेल ।
- १९४९- चीन जनवादी गणराज्यक स्थापना। चीन मे कम्युनिस्ट पार्टी क शासन आरम्भ।
- १९६७- भारतीय पर्यटन विकास निगम क स्थापना भएल।
- २०००- सिडनी मे २७वाँ ओलम्पिक खेल सम्पन्न भएल छल।
जन्म[सम्पादन करी]
- १८४७- एनी बेसेंट, थियोसोफिकल सोसायटी क अध्यक्ष,
- १९१९- मजरुँ सुल्तानपुरी, हिन्दी चलचित्रक प्रसिद्ध गीतकार
- १९२२- बर्क मार्शल, अमेरिकी वकील और राजनितिज्ञ (मृ. २००३)
- १९२४- जिमी कार्टर, अमेरिकी राजनेता एवं संयुक्त राज्य अमेरिका क ३९वा राष्ट्रपति
- १९४५- राम नाथ कोविन्द भारतक राष्ट्रपति


text:
राजकमलक अपन एकटा कविता मे कहैत छथि : कविता हमर काँचे रहि गेल /एहि जारनि सँ उठल कहाँ धधरा। से ई धधरा तँ उठल मुदा राजकमल देखि नहि सकला ! जेना जेना समय बढ़ैत अछि एहि धधराक पसार बढ़िए रहल अछि। काल्हि राजकमल जयंती पर समकालीन अभिव्यक्तिक विराट मंच 'फेसबुक' एहि धधरा सँ चहुदिस प्रकाशित छल। वस्तुतः रचनाकारक दू गोट जीवन होइत छैक। ओकर दोसर जीवन तखन आरम्भ होइत छैक जखन ओ मात्र अपन रचना मे जिअब आरम्भ करैत अछि। एहि सन्दर्भ मे हम फूल बाबू केँ एखनहुँ मैथिलीक आँगन मे कतहुँ भरि मुँह पान खएने जुआन होइत देखैत छियनि। मैथिली-हिन्दीक अप्रतिम शब्दशिल्पी राजकमल अपन साहित्यिक प्रगतिशीलता ,आधुनिक चेतना तथा समाजक यथार्थवादी चित्रणक सामर्थ्य सँ एखनहुँ भोरुकबा तरेगन सन प्रेरणाक अहर्निश स्रोत बनल छथि। कृति राजकमल हुए अथवा व्यक्ति राजकमल , ई दुनू दंतकथाक एकगोट एहन संगोर अछि जाहि मे वर्जना नव वितानक संग परिभाषित होइत अछि । ई मिथिलाक एहि प्रस्तुति मे आउ पढ़ी एहि युगद्रष्टा साहित्यकारक मादे नवतुरिया सृजक 'मुकुंद मयंक'क विचार : विकाश वत्सनाभ।
आई दिसम्बर महिनाक तेरह तारीख अछि। हम साल केँ दु टा दिन जल्दी नहि बिसरति छी, दिसम्बर महीनाक तेरह तारीख आ जून महिनाक उन्नीस तारीख। बिसरल कोना जा सकैत अछि ? हिंदी आ मैथिली साहित्यक सरोवर केँ "राजकमल" के सम्बन्ध जे छनि एहि दुनू दिन सँ। नागार्जुन एक ठाम लिखैत छथि -
बिम्बग्राही तुम स्वच्छ स्फटिक तुम प्रभा तरल ,
भासित जिसमे सित- असित, मलिन एंव उज्ज्वल
तुम चर्चाओ के केन्द्रबिन्दु , तुम नित्य नवल ,
इस-उस पीढ़ी के लिए विरोधाभास प्रबल
बाहर छलमय, भीतर भीतर थे निश्छल ,
तुम तो थे अदभुत व्यक्ति, चौधरी राजकमल ।
राजकमल चौधरीक परिचयक लेल यात्री जी केँ ई चारि पाँती बहुत हद तक सहायक होएत अछि। राजकमल अर्थात राजकमल चौधरी।राजकमल अर्थात वीर विक्रम फूल बाबू राजा मणीन्द्र नारायण मधुसूधन दास चौधरी। राजकमल अर्थात मणीन्द्र। राजकमल अर्थात फूल बाबू। अझुके दिन 1929 ई के राजकमल चौधरी के जन्म अपन मामागाम रामपुरमे भेल छलनि ओना हिनक पैतृक गाम मिथिलाक महिमामण्डित संस्कृतिनिष्ठ मण्डन मिश्रक गाम आ जगत जननी माँ उग्रताराक सुप्रसिद्ध पीठ महिषी छलनि । हिंदी आ मैथिली साहित्य के अपन कलम सँ समृद्ध कर' वाला राजकमल अपन व्यक्तिगत जीवन केँ कहियो समृद्ध नहि क' सकला । विवाह उपरांत राजकमल अपने अपन परिस्थिक दारुन चित्रण एकठाम 'हितोपदेश' शीर्षक कवितामे कहनहु छथि -
राति खन भोजन काल कहलनि सतमाय
बाउ, बहराउ कविताक कोहबर सँ
नौकरी-चाकरिक करू उपाय
अहाँ असकरे नहि छी
एकटा कन्याक हाथ छियै धएने
नहि चलत काज
कालिदास बाणभट्ट विद्यापति कएने
विक्रमादित्य ,श्रीहर्ष, लखिमा ठकुराइन सभ
भए जाउथ स्वाहा
जाइ छी, फोलब पान-बीड़ीक दोकान दरभंगा
टावर-चौराहा
क्रमशः हिंदी आ मैथिली साहित्य मे जे आधुनिकता के प्रयोगक संग संग मौलिकता सँ पूर्ण अपन समय सँ बहुत आगा के रचना जाहि तरहे राजकमल कएलनि भरिसके कतोह और भेटत । और एहि कारण राजकमल भीड़ सँ एकदम अलग साहित्यक आकाश में ध्रुव तारा जकाँ चमकैत छथि । जहिना राजकमलक कृतित्व प्रभावित करैत अछि तहिना राजकमल क' आकर्षक व्यक्तित्व छल ।एहि बातक प्रमाण एहि सँ भेटैत अछि जे हम सभ जखन हिनक विषय मे सुनैत छी/ पढ़ैत छी तँ एतेक आकर्षित होएत छी तँ राजकमल के प्रत्यक्ष दर्शी कतेक आकर्षित होएत हेतैक एकर अनुमाने टा लगाओल जा सकैत अछि । स्वछंद प्रविर्तीक लोक, राजकमल स्वभाव सँ बहुत जिद्दी छलाह कारण कहियो भावावेशमे बाजल छलाह जे एहन पिताक (अपन पिता के मादे) मृत्यु भेला पर संस्कारो मे उपस्थिति नहि होएब आ से 10 जनवरी 1967 कँ जखन हिनक पिताक मृत्यु भेलनि तँ समाद आयला बादो अंतिम संस्कार मे शामिल नहि भेला हँ मुदा पाछा श्राद्ध कर्म कएलनि । राजकमलक मोन मे एक बेर जे भाव उत्पन्न भेल से अंत धरि बनल रहैत छल ।जँ राजकमलक रचना सभकेँ गप्प करी तँ स्वयं व्यंगसम्राट हरिमोहन झाक ई उदगार छनि जे -
सुकुमार काव्यकेर ताजमहल
प्रतिभाक पुंज हे राजकमल
वाणीक दिवंगत पुत्र सबल
अगणित मानसमे रहब बनल
हे अमर ! हमर शुचि राजकमल ।
तहिना मैथिली के दोसर विद्वान श्रीशजी कँ कथन छनि -"प्रतिभाक धनिक राजकमल मैथिली साहित्यक आकाशमे प्रज्वलित धूमकेतु जकाँ अपन प्रतिभाक दाह क्षण भरिक हेतु अंकित कए विलीन भ' गेलाह"राजकमल एकहि संगे कवि, कथाकार ,समालोचक तँ छथिहे संगहि उपन्यासकार सेहो छलाह ।रामनुग्रह झा एक ठाम ठीके लिखने छथि जे ई निर्णय करब बड़ कठिन की छलाह ? कवि ,कथाकार ,उपन्यासकार,समीक्षक, वा सम्पादक ।
राजकमल जीवते दन्तक कथा के नायक बनि गेल छलाह ,मातृहीन, घरनिकलुआ ,भृमणशील अपन ऊपर आस्था रखनाहर , तर्कवादी , घनघोर नास्तिक संगहि मनुष्य मे जतेक प्रकारक दुव्यर्सन होएत अछि ओ सबटा हिनका मे छलनि ।
ताहि हेतु हिनका सम्बन्ध मे किछु लिखब एतेक आसान नहि । तन्त्रनाथ झा कहैत छथिन भुट्ट लोक जे यदि बाँहि उठा क' गाछक फुनगीपरक गोपी तोड़ चाहय तँ, ओ जेहेन उपहासक विषय हेतैक सैह स्थिती राजकमल चौधरी के विषय मे लिखबा काल हमरा होएत अछि । ओना कहलो गेल छैक - हरि अनंत हरि कथा अनन्ता । तखन एकटा गप्प और छैक जे कोनो ने कोनो गुण, विशेषता राजकमल मे एहन अवश्य छलनि जे मात्र अड़तीसे बर्षक अल्पायु मे अपन तीव्र आलोक सँ साहित्यक तिमीराच्छन्न गगन मे एहन नक्षत्र जकाँ उदभासित भेलाह जे ककरो-ककरो चिंतन मनन करबाक लेल अवश्य कए दैत अछि ।
बस एतेबा कहब जे राजकमल रचना आइयो ओतबे प्रसांगिक छथि जतेक की ओहि समय मे छल होएत । आइ जखन फेसबुकक दौर मे जखन इनबॉक्स मे लोकक मोनक अन्हार उतकरबाक गप्प सामान्य भ' गेल अछि ताहि समय मे राजकमल कनिये बेसीये मोन पड़ैत छथि , ओ राजकमल जे वर्जना के भाषा सँ मुक्त राख' चाहैत छला । जँ आइ राजकमल जीवित रहितथि तँ बस एतबे प्रश्न करितोह जे कोना एहेन व्यक्तित्व बनेलीये , कोना के एहेन कृतित्व रचलीये । मुदा कियाक अपन जिम्मेदारी सँ भगलिये ???
_________________________________________________________________
मुकुंद मयंक सम्प्रति पटना रहैत छथि आ मैथिली पोथीक ऑनलाइन स्टोर 'सेप्पीमार्ट'क संचालन करैत छथि। अपन भाषा साहित्यिक आग्रही एहि नवतुरिया सृजकक रचना सभ समय समय पर प्रकाशित होइत रहैत अछि। हिनक एकगोट लघु प्रेम कथाक सहयोगी सङ्कलन 'प्रेमक टाइमलाइन' सेहो प्रकाशित भेल छनि।


text:
पटना। पिछला पांच साल मे बिहार मे विदेशी पर्यटक क संख्या बढि़कए चारि गुना स बेसी भ चुकल अछि। 2006 मे बिहार एनिहार विदेशी पर्यटक क संख्या मात्र 94, 446 छल। जखनकि एहि साल दिसम्बर महीना तक दोसर देश स एनिहार पाहुनक संख्या बढि़कए 4.12 लाख भ गेल। पर्यटन विभाग क अनुसार इ आंकड़ा एहि अवधि मे गोवा एनिहार विदेशी पर्यटक स बेसी अछि। एहि कारण स राजधानी क आसमान पर विमान क हलचल सेहो काफी बढि़ गेल अछि। आंकड़ा बता रहल अछि जे उड़ान क अवागमन सालभरि मे लगभग दोगना भ चुकल अछि। इ वृद्धि तखन आएल अछि जखन देश-दुनिया मंदी स दहशत मे अछि, कंपनी सब छंटनी करि रहल अछि आ अधिकारी कए खर्चीला दौरा नहि करबाकफरमान देल जा रहल अछि। एहन में पटना हवाई अड्डा पर यात्री क संख्या बढ़ब सुखद आश्चर्य अछि। दरअसल इ सब विदेशी पर्यटक क राज्यक प्रति बढै़त आकर्षण क कारण भ रहल अछि।
विदेशी पर्यटक क बढ़ैत आमद कए देखैत राज्य सरकार एकरा कमाई क जरिया बनबए चाहैत अछि। एहि लेल सूबा क पर्यटन आ धरोहर क प्रति सरकार क ध्यान तेजी स केन्द्रित भेल अछि। गौर करि त सूबा मे बोधगया, नालंदा, राजगीर, वैशाली जइसन स्थल विदेशी पर्यटक क आकर्षण क मूल केन्द्र रहल अछि। पिछला साल खगोल शास्त्री आर्यभट्ट क तारेगना मे विदेशी क जमावड़ा लागल छल। अगर हम पटना क अंतरराष्ट्रीय एयरपोर्ट पर यात्री क संख्या पर गौर करि त जनवरी 2008 मे इ 29112 छल, जखनकि जनवरी 2009 मे 27509। एहि तरह स विमान मूवमेंट क्रमश: 486 आ 396 छल। मई 2009 क बाद यात्री क संख्या मे लगातार इजाफा भ रहल अछि, त अगस्त 09 क बाद विमान क मूवमेंट सेहो बढ़ल अछि। मई, जून, जुलाई, अगस्त, सितम्बर, अक्टूबर, नवम्बर आ दिसम्बर 2009 मे 2008 के इन्हीं महीनों में आने वाले यात्रियों की तुलना में क्रमश: 11.65, 26.83, 45.87, 78.80, 71.71, 102.26, 66.68 आ 104.82 फीसदी क वृद्धि भेल अछि। जखनकि अगस्त, सितम्बर, अक्टूबर, नवम्बर आ दिसम्बर 2009 मे 2008 क एहि महीना क तुलना मे विमान क मूवमेंट मे 39.72, 36.89, 70.69, 50 आ 89.20 फीसदी क वृद्धि भेल अछि। जखन कि प्रदेश मे कुल 29टा छोट-पैघ हवाई पट्टी मे स मात्र दू टा पटना क जयप्रकाश नारायण आ बोधगया क एयरपोर्ट कए अंतरराष्ट्रीय दर्जा भेटल अछि। एकटा बाधा इ सेहो अछि जे पटना मे भौगोलिक परिस्थिति क कारण एयरपोर्ट क विस्तार कए लकए संकट अछि। विमान क मूवमेंट क संख्या एहि प्रकार स बढ़ल आ विस्तार पर विराम लागल रहल त नव सुविधा बोधगया क दिस स्थानांतरित भ सकैत अछि।
विदेशी पाहुनक मामले मे गोवा स आगू भेल बिहार
पटना। पिछला पांच साल मे बिहार मे विदेशी पर्यटक क संख्या बढि़कए चारि गुना स बेसी भ चुकल अछि। 2006 मे बिहार एनिहार विदेशी पर्यटक क संख्या मात्र 94, 446 छल। जखनकि एहि साल दिसम्बर महीना तक दोसर देश स एनिहार पाहुनक संख्या बढि़कए 4.12 लाख भ गेल। पर्यटन विभाग क अनुसार इ आंकड़ा एहि अवधि मे गोवा एनिहार विदेशी पर्यटक स बेसी अछि। एहि कारण स राजधानी क आसमान पर विमान क हलचल सेहो काफी बढि़ गेल अछि। आंकड़ा बता रहल अछि जे उड़ान क अवागमन सालभरि मे लगभग दोगना भ चुकल अछि। इ वृद्धि तखन आएल अछि जखन देश-दुनिया मंदी स दहशत मे अछि, कंपनी सब छंटनी करि रहल अछि आ अधिकारी कए खर्चीला दौरा नहि करबाकफरमान देल जा रहल अछि। एहन में पटना हवाई अड्डा पर यात्री क संख्या बढ़ब सुखद आश्चर्य अछि। दरअसल इ सब विदेशी पर्यटक क राज्यक प्रति बढै़त आकर्षण क कारण भ रहल अछि।


text:
कुमुद सिंह
मंगल, शुभ मंगल। 22 मार्च, 1912, बिहार राज्यक निर्माण करि अंगरेज बंगाल स अलग एकटा नव पहचान चाहनिहार लोकक जिद पूरा केलक। आइ बिहार अपन 99 साल पूरा करि सौ साल लेल विदा भ गेल अछि, मुदा बिहारियत एखनो नवजात अछि। सौ सालक बाद एकरा युवा बनेबाक कोशिश शुरू कैल गेल अछि। जाहि बिहार लेल आंदोलन भेल, जाहि बिहार लेल लोक जीवनक त्याग केलक ओहि बिहार पर गर्व करबा लेल अपील भ रहल अछि। बिहार क गौरवशाली विरासत कए देखबा लेल बिहारी कतार मे ठार भ रहल छथि। अपन चेहरा आखिर आइ नव लगबाक पाछु कारण जानबाक कोशिश करबा लेल हमरा सब कए मंथन करबाक चाही। इ सच अछि जे जन्म क किछु साल बाद बिहार आधा टूटी गेल आ ओडिशा नव राज्य बनि गेल। बिहार लेल इ सदमा आ संदेश दूनू छल। सांस्कृतिक मजबूतीक कारण ओडिशा क निमार्ण बिहार लेल सांस्कृतिक विरक्त क कारण बनि गेल। अपना कए एक प्रकार स बचेबा लेल बिहार अपन पहचान कए कहियो खुली कए सामने अनबा स डराए लागल। देशक पहचान स जुडि ओ अपना कए सुरक्षित महसूस केलक आ धीरे-धीरे ओ अपन विरासत स विमुख होइत गेल। बिहार दरअसल भारतीय भ गेल। अपन भाषा, वेश-भूषा, खान-पान आ पर्व-त्योहार किछु अपन कहबा लेल नहि रखलक। कहियो पंजाबी त कहियो बंगाली त कहियो उत्तरप्रदेशक लोक जेकां व्यवहार करबा मे अपना कए दक्ष बना लेलक। जहिया भारत क एक-एक टा राज्य अपन पहचान लेल संघर्ष करैत छल, बिहार अपना कए भारतक एकटा राज्य स बेसी कोनो परिचय देबा लेल तैयार नहि छल।
एहन नहि जे बिहारियत कए जगेबाक बीच बीच मे प्रयास नहि भेल, भेल मुदा दबा देल गेल। संविधानसभा मे महाराज दरभंगा कामेश्वर सिंह बिहार स संबंधित एकटा विधेयक प्रस्तुत केने छलाह, मुदा ओ विधेयक एहि लेल नामंजूर भ गेल जे बिहार क सांस्कृतिक पहचान एकर मजबूती स बेसी देशक कमजोरी बनि सकैत छल। आजादी क बाद दामोदर घाटी परियोजनाक बिहार मे विरोध शुरू भेल। कारण साफ छल एहि स बंगाल कए फायदा आ बिहार कए घाटा होइत छल। विधानसभा मे विपक्षक संग सत्ता पक्षक किछु सदस्य सेहो एहि पर विरोध जतेलाह। बहस कए गरम होइत देखि श्रीबाबू कहला जे बिहार देशक हिस्सा अछि आ बंगाल देशक एकटा प्रमुख राज्य अछि, हमरा सब कए देशक विकास लेल किछु कष्ट उठेबा लेल हरदम तैयार रहबाक चाही, नहि त देशक विकास संभव नहि अछि।
भाषाक रूप मे मजबूत बिहार कए सेहो भाषाई रूप स दरिद्र बना देलक गेल। मैथिली, मगही आ भोजपुरी कए कात करि हिंदी कए प्रथम भाषा बना एकरा हिंदीभाषी राज्य बना देल गेल, जेकर ओहि समय मे सेहो विरोध भेल छल आ विरोध कए दबेबा लेल राजभाषा परिषद कए दू लाख टकाक आवंटन कैल गेल छल। एकर बावजूद जखन बिहार मैथिली, भोजपुरी आ मगहीक अस्तित्व नहि खत्म भेल त धर्मक आधार पर एकरा तोडल गेल। 70 क दशक मे जतए एक दिस पूर्वी बंगालक मुसलमान बांग्लाक स्थान पर उर्दू लिखबा लेल तैयार नहि भेलाह आ अलग देशक मांग पर अडि गेल छल। ओहि ठाम पश्चिम बंगालक भाग रहल बिहार मे देशक नाम पर उर्दू कए दोसर राज भाषाक दर्जा द मुसलमान कए मैथिली, भोजपुरी आ मगही स अलग करि देल गेल। एहन अनेक उदाहरण अछि, जाहि मे बिहारियत कए पैदा करिनिहार कारक कए समय समय पर खत्म कैल जाइत रहल। दरअसल अपना कए मिटा कए देश क निर्माण मे लागल बिहार कए अपना दिस तकबाक कहियो मौके नहि भेटल।
झारखंड क गठन क बाद बिहार क एकटा पैघ भ्रम टूटल। बिहारक ओहि डर कए दूर करि देलक जे ओडिशाक गठन स पैदा भेल छल। झारखंड क गठन मे सांस्कृतिक मजबूती स बेसी आर्थिक पक्ष रहल। बिहार कए इ बुझबा मे आबि गेल जे टूटबा लेल केवल सांस्कृतिक मजबूती एकटा कारण नहि अछि, विकास एकर मूल मे आबि चुकल अछि। आओर बिहारियत विकास लेल जरूरी अछि। मुदा बिहारक गठन संग पैदा भेल बिहारियत तखन धरि समाप्त भ चुकल अछि। बिहार कए इ आभास भ गेल छल जे ओकर सांस्कृतिक दरिद्रता बिहारियत कए खत्म कए चुकल अछि। एक बेर फेर ओकरा पैदा करबाक प्रयास शुरू भेल अछि। मुदा इ एतबा आसान नहि अछि। जाहि चीज कए बिहार 99 साल तक अपना स दूर रखलक ओ एतबा आसानी स कोनो ओकरा लग आबि सकैत अछि।
सबस पहिने त बिहारियत कए बुझबा लेल कए तैयार अछि। देखल जाए त देश विदेश मे बिहारियत जगेबा लेल कार्यक्रमक आयोजन भ रहल अछि। मुदा राज्यक राजधानी मे आयोजित सांस्कृतिक कार्यक्रम मे दरभंगा आ बेतिया घरानाक कोनो कलाकार नहि देखा रहल छथि। तहिना राजधानी दिल्ली मे जे समापन समारोह आयोजित भ रहल अछि ओहि मे प्रस्तुति देनिहार कलाकारक सूची मे बिहारक कलाकार नदारद छथि, गायिका मालनी अवस्थी आ मशहूर कथक नृत्यांगना शिखा खरे प्रस्तुति स्वागत योग्य अछि, मुदा आयोजनकर्ता कए बिहारक कलाकार क अनुपस्थिति खटकबाक चाही। देखल जाए त अगर 99 साल मे बिहार एकटा एहन कलाकार पैदा नहि करि सकल जे दिल्ली मे एहि असवर पर कार्यक्रम करि सकए त इ बुझबा मे देर नहि हेबाक चाही जे बिहार जरूर 99 साल पूरा करि लेलक मुदा बिहारियत एखनो नवजात अछि।
सौ सालक बिहार आ नवजात बिहारियत
कुमुद सिंह


text:
दीपाली पाएर बारने बजार दिस विदा भेली ,मुदा बहुतो लोक बहुत तरहक अनुमान लगेलकै ।किछु स्त्रीगण सोचलखिन 'कुनो काज हेतै '। किछु गोटे ईहो कहलखिन 'छौड़ीक देह मे आगि लागल छैक '। दू-चारि टा छौड़ा मूनेमून कहलकै जे यदि कहियो दीपाली मौका पर केकरो संग पकड़ा जेतै रे तखन ओकर काज बनि जेतै छल ।पकड़बाक योजना सेहो बनलै आ मूनेमून विभिन्न प्रकार सँ सफलताक आनन्द सेहो लेल गेलै ,एतबे नइ किछु गोटे क लेल ई ब्राह्मण जाति पर बड़का आघात छलै ,अपना-अपना हिसाबें एकरा 'कलियुगक अंत' सेहो कहल गेलै ।
आ बजारक लेल दीपाली रसगुल्ला रहै ,मालदह आम आ ओकरा ऐ व्यंजना पर आनन्दक अनुभूति होए ।लटखेना वला ,चूड़ी वला ,पेड़ा वला ,साड़ी वला सब तरहक दुकानदारक लेल दीपाली एहन लभ्य वस्तु रहै ,जेकर कामना केनए आ ग्रहण केनए संभव रहै ।एहनो नइ जे ओ बजारू समान रहै कि दिय' आ लिय' मुदा एहनो नइ रहै कि ई संबंध कुनो समाजिक आ भावनात्मक आधार पर ठार होए ।आइ दीपाली केकरो रहै ,काल्हि केकरो ।आ दीपाली के आब के रोकै वला रहै? बाबू मरिए गेलखिन ,भाए गुजरात मे रहैत छथिन ,बचलै माए त' माए आब केकरो किछु नइ कहैत छथिन ,हां दूनू भौजी सब कहियो-कहियो मारि-पीट जरूर करैत रहै ।एहनो नइ कि भौजीक दिस सँ कुनो अंकुश होए ,मुदा कहियो-कहियो उपराग आ अपमानक डोज सम्हारि मे नइ रहै ,बस दूनू भौजी मिलि कें बान्हि कें बेलना ,छोलनी ,लाति,मुक्का ,हथपंखा आ रंग-रंगक गारि ।दुनियाक सब बेलनाकार चीज कें गुप्तांग मे घुसेबाक चेतावनी ,बल्कि कखनो-कखनो घुसएबाक प्रयासो ,मुदा भौजियो जानैत रहथिन आ दीपालियो जानैत रहै जे बस दू-तीन दिन मे सब ठीक भ' जेतै ।
आ भौजी नइ जानैत छथिन कि दीपालीक वर सात साल सँ सासुर नइ आबैत छथिन आ भौजी नइ जानैत छथिन कि दीपालीक ई छबीसम थिकै कि दीपालीक सारी-नूआ ,सिन्नुर-टिकुली कोना चलैत छैक कि दीपाली आब एकटा सात सालक नेनाक माए छैक ,दूनू माए-बेटाक खरचा-बरचा कोना चलै छैक कि दीपाली कोन फैक्ट्री मे काज करैत छैक कि हरदम रंग-रंगक छीट,बनारसी,रूबिया पहिरै छैक दीपाली आ दूनू भौजियो त' हरदम सेटिंग मे सेटिंग लगबैत रहैत छथिन कि एकर रंग हल्का अछि आ एकर गहिर आ ऐ पर ई सेट करत आ ऐ पर 'ई'........ तैयो ई दुनिया-समाज रहै ,तैयो लाज-धाज रहै ,देवता-पितर रहथिन आ जाति त' रहबे करै


text:
मैथिली फिल्म फेस्टिवल अगिला मार्च माह मे होयत. तिथि के घोषणा शीघ्र करब. पहिले ३ - ४ नवम्बर मे करबाक ओरियान छल मुदा आयोजनक व्यापक स्वरूप देब एवं प्रभावी बनेबाक दृष्टि सं तिथि विस्तार अपरिहार्य भ' गेल छल.
अपने स्थापित पत्रकार छी. मैथिली सिनेमा कोनो तेहन सुदृढ़ स्थिति मे नहि अछि. तथापि उत्सव करबाक ठनने छी. एकर खगता ओ संभावना पर इजोत दी?
कोनो पावनि-तिहार जीवनक एकटा रास्ता बनबैत छैक आ उत्साह सं भरि विकासक पथ पर आगा बढेबाक माध्यम बनैत अछि. मैथिली फिल्म फेस्टिवल सेहो मैथिली सिने जगतक उत्साह सं परिपूर्ण करत से आशा अछि. मैथिली सिनेमा भने सुदृढ़ नहि अछि. मुदा नीक बेजाय लगभग ५ दर्जन सं बेसी फिल्म बनि चुकल अछि. मैथिली सिनेमाक यात्रा शुरू हेबाक ५० वर्ष पूर्व एकटा उत्सबक लेल त' सुअवसर अछिए मैथिली सिनेमाक उत्सव मैथिल नहि मनायत त' की एहू लेल अनके भरोसे रहब ?
फेस्टिवल मादे देश-विदेश केर मैथिल सिने कर्मी सहित रंगकर्मी सभक उत्साह आ सहयोग केहन अछि?
देश-विदेश केर मैथिल सिने कर्मी व रंगकर्मी फेस्टिवलक चर्चे सं उत्साहित छथि. सहयोग लेल तत्परता छनि मुदा किछुए गोटे गंभीरता सं संग पुरबा लेल ठार छथि. बेसी गोटे वाचिकी सहयोगी छथि.
एहि आयोजन सं की मैथिली सिनेमा गति पकड़त?
फेस्टिवल सं मैथिली सिनेमा जरूर गति बदलत फेस्टिवल केर ओरियान शुरू होइते चर्चित निर्देशक संतोष बदल पैघ बजटक तैयारी में जुटि गेलाह. तखन महोत्सबक बाद मैथिली सिनेमा गति पकड़त से आशाए नहि पूर्ण विश्वास अछि. साल मे एकटा-दूटा फिल्म बनैत छल आ प्रदर्शित होइत छल. आइ दर्जन भरि फिल्ममक घोषणा, निर्माण चलि रहल अछि आ किछु प्रदर्शनक वास्ते तैयार अछि सेहो नीक तकनीक सं जे ६० सं ल' एखन धरिक निर्माण केर रिकॉर्ड तोडि रहल अछि.
थिली सिनेमा कें हिन्दी-भोजपुरी सिनेमाक बीच भविष्य केहन देखैत छी?
हिंदी-भोजपुरी सिनेमा सं मैथिलीक भविष्य सर्वथा पृथक व स्वतंत्र रहत. कारण एहि देश मे सबटा भाषा-सांस्कृतिक बीच मैथिली कें ई सौभाग्य प्राप्त अछि. संख्या वृद्धि एवं व्यापक प्रचार केर बेदी पर मौलिक सांस्कृतिक तिलांजलि कदापि उचित नहि. गम्भीरता त्यागि अश्लीलता भने कोनो भाषा-सिनेमाक संख्या बढा लेत आ अपन प्रचारक ढोलो पीटि लेत मुदा मैथिलीक गंभीरता केर समक्ष ओ सभ नहि चलत. आवश्यकता अछि दर्शक कें आदति लगेबाक. से तखने संभव अछि जखन फिल्म निर्माण व प्रदर्शन साल भरि होयत. उदाहरणक रूप मे साउथ फिल्म उद्योग अछि जे एखन शिखर पर अछि.
आयोजनक विषय मे विस्तार सं कही?
मैथिली फिल्म महोत्सव मे उपलब्ध मैथिली सिनेमाक प्रदर्शन मैथिली सिनेमा सं जुडल निर्माता-निर्देशक-कलाकार, विभिन क्षेत्रक फिल्म टेक्निशियन, गायक-गायिका-संगीतकार केर सम्मान मैथिली सिनेमाक निर्माण मे बाधा पर विचार मंथन सांस्कृतिक कार्यक्रम केर माध्यमे सिने कर्मी केर अपन पराम्परिक कला संस्कृतिक संदर्भ मे स्थापित करबा लेल प्रेरित करबाक प्रयास होयत. दू दिवसीय महोत्सव मे एकटा स्मारिका प्रकाशनक योजना आकार ल' रहल अछि जे मिथिला मैथिलीक थाती बनि सकत. पहिल बेर मिथिला केर कोनो भाषा मे काज केनिहार सिने निर्माता, निर्देशक, कलाकार, गायक, गायिका तकनीक रूप स जुडल व रंगकर्म मे सक्रिय सम्पूर्ण मिथिलाक लोकक फोटोयुक्त डाइरेक्टरी प्रकाशित करबाक तैयारी सेहो चलि रहल अछि.
मैथिली फिल्म फेस्टिवलक आयोजन पर मिथिमीडिया दिस सं शुभकामना.
शुभकामना संगे मिथिमीडिया पाठक सं आग्रह जे तन- मन-धन सं सहयोग क' कृतार्थ करथि.


text:
नई दिल्ली। कटिहार जिलाक कुरसेला मे बिहार क पहिल परमाणु विद्युत संयंत्र खोलबाक फैसला लेल गेल अछि। एकरा लेल बिहार सरकार एकटा ताजा प्रस्ताव न्यूक्लियर पॉवर कारपोरेशन इंडिया लिमिटेड ( एनपीसीआईएल ) कए पढा देलक अछि। इ बिहार सरकार क उर्जा क क्षेत्र मे भारी मांग आ उर्जा आपूर्ति क अन्तर कए पूरा करबा मे सहायक होएत। ज्ञात हुए जे बिहार सरकार अपन निजी प्रयाय स राज्य मे परमाणु उर्जा, थर्मल पॉवर आ पनबिजली क क्षेत्र मे संभवना ताकि रहल अछि आ एहि एहि पर लगातार काज क रहल अछि। बिहार सरकार पहिने परमाणु विद्युत संयंत्र लेल नवादा मे जगह देखने छल, मुदा ओहि ठाम जल क समस्या भेल, तखन सरकार बिना समय बर्बाद केने नव जगह क रूप कटिहार क चयन केलक अछि।
बिहार राज्य बिजली बोर्ड क अध्यक्ष पीके राय एहि संबंध मे कहला अछि जे परमाणु उर्जा संयंत्र क लेल कुरसेला मे जमीन आ जल दूनू पर्याप्त मात्रा मे अछि। ताहि लेल हमसब एहि संयंत्र लेल कुरसेला क चुनाव केलहुं अछि। एहि ठाम एहन कोनो समस्या नहि अछि ताहि लेल उम्मीद कैल जा सकैत अछि जे न्यूक्लियर पॉवर कारपोरेशन इंडिया लिमिटेड ( एनपीसीआईएल ) हमर सबहक प्रस्ताव कए मंजूर क लेत।
किछु दिन पहिने एनपीसीआईएल नवादा जिला क रजौली मे एकटा 4 गुणा 700 एमवी क परमाणु उर्जा सयंत्र लगेबाक प्रयास केने छल मुदा जल क अभाव कए देखलाक बाद बिहार सरकार स दोसर जमीन उपलब्ध करेबाक आग्रह केलक।
बीएसइएस क अध्यक्ष राय कहला जे रजौरी परियोजना लेल 320 क्यूसेक जल क जरुरत छल जाहि मे स केवल 160 क्यूसेक क बंदोबस्त भ सकल छल। बिहार जल संसाधन विकास विभाग संकेत देलक जे प्रस्तावित धनजरिया जलाशय आ फुलवरिया जलाशय एहि सयंत्र लेल उपयुक्त नहि अछि। मुदा विभाग एहि दिस ध्यान नहि देलक आ इ मामला लटकी गेल। एकर बाद राज्य सरकार कए इ भान भेल जे न्यूक्लियर पॉवर कारपोरेशन इंडिया लिमिटेड( एनपीसीआईएल) बिहार कए इ परियोजना नहि देत। पहिने त राज्य सरकार एनपीसीआईएल स अनुरोध केलक जे परियोजना क क्षमता कए घटा देल जाए आ एकरा 2 गुणा 700 एमवी क देल जाए ताकि 127 क्यूसेक जल स परियोजना क शुरुआत भ सकए। सरकार क एहि प्रस्ताव कए न्यूक्लियर पॉवर कारपोरेशन इंडिया लिमिटेड ( एनपीसीआईएल) नामंजूर क देलक। एकर बाद दोसर जमीन तकबाक अलावा सरकार लग दोसर कोनो रास्ता नहि बचल।
कोयला क गंभीर संकर कए ध्यान मे रखैत बिहार सरकार रजौली उर्जा सयंत्र क स्थापना लेल नव दलील देलक आ एकर नवीनीकरण पर जोर देलक। एहि मुद्दा पर हाल मे नई दिल्ली मे भेल उर्जा मंत्री क संग बैसार मे एहि पर सेहो चर्च भेल। बिहार क उर्जा मंत्री बिजेंद्र प्रसाद क कहब अछि जे परमाणु उर्जा संयंत्र लेल 2007 मे जमीन क चयन भेल छल, मुदा जलक समस्या पर चर्च बहुत बाद मे शुरू भेल।
दोसर दिस राय कहला जे सरकार एनसीपीएल स अनुरोध केलक अछि जे जलक संभावित संसाधन क संग परमाणु उर्जा पर पुनर्विचार कैल जाए। ओ कहला जे अगर क्षमता मे कटौती भ जाइत अछि त नवादा तैयार अछि, मुदा अगर कटौती पर गप नहि बनल त कुरसेला मे जमीन उपलब्ध करा देल जाएत। ज्ञात हुए जे अगर कटिहार क कुरसेला मे इ संयंत्र लगैत अछि त इ बिहार क पहिल परमाणु संयंत्र होएत। संगहि पूर्वोत्तर क्षेत्र सेहो एखन धरि कोनो परमाणु उर्जा सयंत्र नहि अछि। अगर एहि सयंत्र क स्थापना भ जाइत अछि त इ मिथिला या बिहार क लोक लेल नहि बल्कि पूर्वोतर भारत क लोक लेल पहिल संयंत्र होएत। ऊर्जा क समस्याक निराकरणक संगहि रोजगार क अवसर सेहो मुहैया कराउत।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
तंत्रक चर्च होइत देरी भांति भांतिक जिज्ञासा जन्म ल लैत अछि। दुनिया भरि मे एहि साधनाक प्रति जिज्ञासा रहल अछि। हिंदी जगत जरुर तंत्र कए काला जादू या झाड-फूंस कहैत अछि, मुदा पश्चिम समाज तंत्र पर गहन शोध करैत रहल अछि। तंत्र साधनाक वैश्विक प्रसार अछि। मिथिलाक तंत्र साधना पश्चिमक तंत्र साधना स अलग अछि, मुदा देखल जाय जे मिथिला आ ई सुदूर ध्रुवीय देश आईसलैंडक पूजा पद्धति कोना एक सन अछि। आ यदि सभ ठामक तंत्र मे किछु समानता अछि, त सत्यता सेहो एक रंगक होएत। एहि गूढविषय पर नब नजरिया स देखबाक प्रयास करैत प्रस्तुत अछि एकटा विज्ञानक व्यक्ति, पेशा स डॉक्टर आ साहित्य अनुरागी नॉर्बे निवासी डॉ प्रवीण कुमार झाक इ ज्ञानबर्द्धक आलेख। – समदिया
आईसलैंड भूत-प्रेतक देश अछि। ओतुका तंत्र पद्धति प्राचीन, आ लिपि में सेहो तंत्रक विन्यास। तंत्रक लिपि सँ की तात्पर्य? बाबू जयधारी सिंह के शोध छलनि जे मिथिलाक्षर (तिरहुता) के तंत्र सँ संबंध छैक। तिरहुताक त्रिकोणाकार लिपि तंत्र के त्रिकोण सँ प्रभावित छहि। तंत्र के यंत्र सभ सँ। जे लिखल अछि, ओहि में एकटा भिन्न शक्ति अछि। नॉर्वे के बर्गन आ आईसलैंड में अहिना उकेरल अक्षर सभ भेटत। ईसाई क्रॉस, यूक्रेन में भेटल स्वास्तिक, वा बौद्ध यंत्र सभ एक्कहि सन थीक। महायान परंपरा में शक्ति (पराशक्ति) के समावेश करइ के उद्देश्य की छल? ईसाई धर्म के प्रचार में जादूगर आ अय्यारक प्रवेश कियैक भेल? आनंदमार्गी सभक चर्चा नहि करब। मुदा शक्ति के प्रवेश सँ धर्म के विस्तार कयल गेलहि, आब लोक बिसरि गेल। अखनो आईसलैंड में, तिब्बत में, मिथिला में, बंगाल में, अफ्रीका में, आ किछु हिंद महासागरीय द्वीप (जेना रियूनियन द्वीप) में तंत्रक उपयोग कयल जा रहल अछि। एकर चर्चा विलियम डैलरिम्पल अपन पोथी ‘एज़ ऑफ कलि’ में आ ताहिर शाह अपन पोथी ‘सॉर्सरर एप्रेंटिस’ में सेहो कयलनि।
आनंद कूमारास्वामी अप्पन पोथी ‘बुद्धा ऐंड गोस्पेल ऑफ़ बुद्धिज़्म’ में जे लिपि सभक चर्चा केने छथिन, ओहि में तिरहुता सन सेहो। महायान बौद्ध तांत्रिक परंपरा सँ मिथिलाक संबंध नुकायल नहि। थंका भगवती उग्रताराक रूप छथिने आ ‘ललित विस्तार सूत्र’ में सेहो तिरहुता लिपिक चर्चा। अजुका तिब्बती लिपि सँ मिलान कय लिय, ओहिना मिथिलाक्षर जकाँ त्रिकोण भेटत। राहुल सांकृत्यायन जी के आनल कतेक तिब्बती अभिलेखक मिलान कय लिय। पटना संग्रहालय में राखल तिब्बती तारा भगवती के देख लिय। वा द्वारिका शास्त्री जी के गुह्यसमाज पर लिखल पोथी देख लिय।
आईसलैंड के लिपि सेहो त्रिकोणाकार। लिखल लैटिने छैक, मुदा त्रिकोण जेकाँ। पहिने (आ अखनो) आईसलैंड के ‘विचक्राफ्ट आ जादू-टोना’ विख्यात छल। ई मिथिला में प्रचलित बाममार्गी तंत्र वा गुह्यसमाजी तंत्र सँ मेल खाइत पद्धति थीक। सभटा वीभत्स गप्प एतय नहि खोलब, मुदा दीवान जरमनी दास के किताब में जे दरिभंगाक कौल आचार्य के तंत्र के चर्चा छनि, बूझू आईसलैंड के पद्धति में ओहि रूप में भेटल।
एकटा जतरा पर निकलि रहल छी, जतs तांत्रिक सँ संवाद होयत। तांत्रिक आईसलैंड के पच्छिम इलाका में रहइत छथि, आ हुनक प्रश्न एतबय छलनि जे अहाँ के तंत्र आ प्रेत में विश्वास अछि? जँ नहि अछि, तखैन गप्प कs के फायदा नहि। आईसलैंड जेहन विकसित देश में सभ के प्रेत में विश्वास छहि। अंतर्ध्यान कs के बिला जेनाई। घर में तांत्रिक अनुष्ठान से भूत आ डायन (ट्रॉल) से रक्षा। आ सेहो अजुका युग में। मुख्य गप्प ई कि पद्धति एकहि जेकाँ। मिथिला आs आईसलैंड के तंत्र के मिलान कs के सभटा गप्प लिखब।
अखनि एतय भरि मास अमावस्ये छहि। भूत-प्रेतक आदर्श विचरन काल। हिम-प्रदेशक सुनसान में, अकाश में, आ ज्वालामुखी सभक मध्य आब केहन प्रेत आ केहन डायन सभ भेटत, नहि कहि। ओतुका लोक केश सँ पयर तक धप-धप बेताल जकाँ गोर होइत छैक। आब ओहि में के मनुक्ख, आ के प्रेत, सेहो कहनाइ कठिन। ई त मजाकक गप्प भेल, मुदा देखल जाय जे मिथिला आ ई सुदूर ध्रुवीय देशक पद्धति कोना एक सन अछि? आ यदि सभटा तंत्र में किछु समानता अछि, तs सत्यता सेहो की? एकटा विज्ञानक व्यक्ति लय एकर कोन तर्क? बिना गप्प केने, शोध केने, कोना कहब?


text:
पटना । बिहार में एकटा आओर नीक संस्थान क उम्मीद जगल अछि। कोलंबिया विश्वविद्यालय बिहार मे एकटा विश्व स्तरीय एग्रो यूनिवर्सिटी खोलबाक प्रस्ताव देलक अछि। सीजीए जवाहर ठाकुर एहि संबंध मे जानकारी दैत कहला अछि जे बिहारक पूर्णिया में अगर सरकार एहि संस्थान लेल उचित जमीनक इंतजाम क दैत अछि त कोलंबिया यूनिवर्सिटी एहि ठाम एग्रो यूनिवर्सिटी खोलबा लेल तैयार अछि। उल्लेखनीय अछि जे 19वीं शताब्दी क अंत मे समस्तीपुर लेल सेहो अमेरिका स एहन प्रस्ताव आयल छल आ तत्कालीन तिरहुत सरकार ओकरा स्वीकार केने छल, तदुपरांत भारत क पहिल जैविक कृर्षि शोध संस्थान पूसा क स्थापना भेल छल, जे 1934 क भूकंप क बाद समस्तीपुर स नयी दिल्ली स्थानांतरित क देल गेल। कहल जा रहल अछि जे एहि प्रस्ताव पर बिहार सरकार गंभीरता स विचार क रहल अछि आ अगर प्रस्ताव मंजूर भ गेल त बिहार में करीब 80 साल बाद कोनो विदेशी संस्थान शिक्षा क क्षेत्र में निवेश करत।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
आन्हर क रोल करब चुनौती छल: श्रृति झा
श्रृति झा स विनीत उत्पल झा क गपशपक खास अंश-
-अंग्रेजी साहित्यक स्टूडेंट छी, एक्टिंग मे कोना आबि गेलहु?
स्कूल-कॉलेज मे थियेटर करैत रही। दिल्ली विश्वविघालयक श्री वेंकटेश्वर कॉलेज सं जखन ग्रेजुएशन करि रहल छलहुं तखने थियेटर ग्रुप ज्वाइन केने रही। कॉलेजक ड्रामा सोसाइटी मे शामिल भेल रही आ एक साल प्रेसिडेंट सेहो बनल रही। ओहि दौरान काफी थियेटर केने रही आ एहि सं संबंधित वर्कशॉप मे भाग सेहो लेने रही।
-अहांक पैतृक घर कतए भेल, परिवारक आओर कियो एहि फील्ड मे छथि?
हमर पैतृक घर बिहारक दरभंगा जिलाक डरहार नामक गाम भेल। पापा फर्स्ट फ्लाइट कोरियर मे एमडी (नेपाल) छथि। परिवारक कोनो सदस्य एक्टिंग या फिल्म प्रोडक्शन क फील्ड मे नहि छथि।
-एहि मुकाम तक पहुंचबा मे कोनो तरह संघर्ष ?
कॅरियर मे जतय तक पहुंचलहु अछि, माता-पिताक पर्याप्त सहयोग रहल। कहियो कोनो काज लेल ओ मना नहि केलथि। शुरूआत मे कनि दिक्कत भेल, मुदा आब जखन हमरा टीवी पर देखैत छथि, तं सबकए नीक लगैत छैन।
-कौन-कौन सीरियल मे काम केलहु अछि?
‘धूम मचाआघ् धूम’, ‘जिया जले’, ‘ज्योति’ आ ‘शौर्य आ सुहानी’ मे अभिनय करबाक अवसर भेटल अछि। सीरियल ‘जिया जले’ आ ‘शौर्य आ सुहानी’ मे लीड रोल छल।
-इमैजिन टीवी पर आबि रहल ‘रक्त संबंध’ मे कौन तरहक रोल अछि?
‘रक्त संबंध’ मे आन्हर लड़की ‘संध्या’ क रोल करि रहल छी। ओ पांच बहिन मे सबसं छोट अछि। ओकर विवाहक दिन ओकर पिता खुदकुशी करि लैत छथि आ फेर पांचों बहिन क परिवार सेहो अछि।
-एकटा आन्हर लड़की क रोल करब केतब मुश्किल छल?
इ रोल करब अपना मे चुनौती छल, मुदा हम एकरा स्वीकार केलहुं। एहि सं पहिने सेहो हम मेंटली अनसाउंड क किरदार निभा चुकल छी। ‘संध्या’ कए आंखि मे रोशनी नहि हेबाक कारण स ओकरा लेल हर चीज खूबसूरत छै। ओ अपन दायरा मे सुंदरता कए परिभाषित करैत अछि।
-एहि सीरियल मे आ के के अछि?
एहि मे हमर अलावा किटी कृष्णमूर्ति, सायंतनी घोष, गुनगुन, भार्गवी चिरमूले, सोनाली निकम, मोहन अगाशे, सचिन श्राफ, ध्रुव भंडारी आदि छथि।
-भविष्य मे कौन तरह क काज करब पसिन करब?
जतय काज भेटत, नीक काज भेटत, हम जरूर करब।
-की-की शौक अछि अहांक?
पढ़बाक शौक अछि, फिल्म सेहो खूब देखैत छी। क्लासिक आ ऑटोबायोग्राफी पढ़ब काफी पसिन अछि। अमिताभ घोष क किताब हमरा नीक लगैत अछि। एखन अबरार अल्वी क ‘टेन ईयर वीथ गुरूदत्त’ पढ़ि रहल छी।
-ककरो सं रिलेशन?
हमरा असगर रहब नीक लगैत अछि आ संघर्ष करब सेहो। फिलहाल हम ककरो संग कोनो ‘रिलेशन’ मे नहि छी।
1 comment:
Nik sakshatkar. vinit utpaljee maithilik dekhar o nukayal pratibhak sang apnek sakshatkar kyek tham padhal, neek kaj karait chhi apne. prastut sakshatkar me eho jantab bhetal je maithil bala Shruti Jha Ehi serial me chhathi. Ona Tv par aneko maithil mahila-purush kalakar sakriya chhathi. neek gapp.ReplyDelete
sakshatkar san shruti ker Maithili-mithilak prati ki drishti chhani takar pata nahi chalal. e kami bujhana gel.
Maithil san sakshatkar aa mithila-maithili san sambandhit kono parashna nahi ho ta kane akhrai chhaik.
Ati uttam lagal.
anyanya prastuti ker baat takait


text:
विदेसिया
खैर सांस्कृतिक कार्यक्रम शुरुआत भिखारी ठाकुर जीक नाटक विदेसिया सं भेल आओर एकर प्रस्तुति बड़ नीकरहल. विदेसिया नाटक देखय में दु घंटाक समय केना बित गेल पता नहिं चलल. विदेसिया के निर्देशक छलाह श्रीसंजय उपाध्याय जी. ओ खासकs विदेसिया लेल पटना सं आएल छलाह. विदेसिया के ई 392वां प्रस्तुति छल. दिल्ली के श्रीराम सेंटर लोक सं भड़ल छल. पैर राखय के जगह नहिं. विदेसिया के संगीतमय प्रस्तुति में सभकलाकारक प्रदर्शन उम्दा रहल. मुदा प्रभावी रहल विदेसिया...प्यारीसुनरी...बटोही आओर विदेसिया के जोकर दोसतक भूमिका. नाटकक बाद भोजपुरी गीतनादक कार्यक्रम भेल मुदा मुख्यमंत्री जी के जाएते लोक सभ सेहो विदा होए लगलाह.
अपन भाषण में मुख्यमंत्री भरोस जतलथिन्ह दे अकादमी सं मैथिली आओर भोजपुरीक साहित्य आओर संस्कृति केर बढ़ावा मिलत. एहि अकादमी में 21 टा सदस्य होताह. दिल्ली के मुख्यमंत्री अकादमी के अध्यक्ष आओर वित्त विभागक प्रधान सचिव आओर कला एंव संस्कृति मंत्रालय के सचिव एकर पदेन सदस्य होएथिन्ह. एकर अलावा संचालन समिति के सदस्य कार्यकाल हु सालक होएत...मैथिली भोजपुरी अकादमी के अलावा दिल्ली में हिंदी, उर्दू, पंजाबी, संस्कृत आओर सिंधी...पांच
टा आओर भाषाक अकादमी अछि.
1 comment:


text:
प्रधान वक्ताक रूपमे बजैत साहित्यकार एवं समालोचक प्रफुल्ल कोलख्यान कहलनि जे विद्यापति जहिया संस्कृतक मोह त्यागि देसिल बयनाकेँ अपनौलनि तहिया हुनकर उद्देश्य मात्र मैथिली भाषाक उत्थान नहि छलनि बल्कि संपूर्ण समाजकेँ एकसूत्रमे बान्हि रखबाक सपना छल. ओ कोनो तरहक सामाजिक-सांस्कृतिक चिंतनमे मैथिल-ललनाक उपस्थिती-नगण्यता पर अपन चिंता व्यक्त कएलनि. हुनकर कहब छलनि जे मैथिली संस्कृतिक बचौनिहारि-संवाहिका मैथिल ललना हमरा सभक मुख्यधाराक चिंतनसँ किएक कतिआयल छथि ताहि दिस सेहो मैथिल-समाजकेँ गंभीरता पूर्वक सोच-विचार करबाक चाही. ओ' मैथिल समाजसँ आह्वान कएलनि जे मैथिली संस्कृति आ' समाजिकताक मनन करैत विकासक बाट ताकथि. साहित्यकार रामलोचन ठाकुर कहलथि जे हमसभ मैथिलीकेँ संविधानक आठम अनुसूचीमे शामिल हेबाक वर्षगाँठकेँ कतहु मैथिली दिवस तऽ कतहु मैथिली मुक्ति दिवस वा अधिकार दिवसक रूपमे मनबैत छी आ' से सभसँ पहिने एकटा निश्चय करी जे एहि दिनकेँ कोनरूपमे मनाओल जाय जाहिसँ कि एहन आयोजनक आओर प्रासंगिगता बढ़त. संगहि ओ कहलनि जँ अधिकारक बात करैत छी तऽ एखन बहुत रास अधिकार लेब बाँकी अछि आ' दोसर बात जे अधिकारक संग हरदम कर्तव्यबोध सेहो हेबाक चाही. मैथिली भाषाकेँ रोजी-रोटीसँ जोड़बाक प्रश्नपर कहलनि जे मैथिली एखनो रोजी-रोटीक माध्यम अछि आ' भाषा-साहित्य मात्र रोजी-रोटीक माध्यम नहि अपितु मानवता आ' सामाजिकताक संरक्षणक सेहो एकटा माध्यम होइत छैक. विचार-गोष्ठीक अध्यक्षता करैत गुणनाथ झा कहलनि जे कोलकाता सभदिन मिथिला-मैथिलीक गतिविधिक केन्द्र रहल अछि आ' ताहि परिप्रेक्ष्यमे एहन तरहक आयोजन एहिठामक प्रवासी मैथिल-बीच अपन सामाजिक-सांस्कृतिक चेतनाक नव आयाम गढ़ैत अछि. ओ एहन तरहक आयोजनक निरंतरता आ बारंबारता पर सेहो जोर देलनि. विचारगोष्ठीक संचालन साहित्याकर आ' रंगकर्मी भवनाथ झा कएलनि.
कार्यक्रमक दोसर सत्रमे रामलोचन ठाकुरक अध्यक्षतामे कविगोष्ठीक आयोजन कएल गेल जाहिमे अमरनाथ झा 'भारती', अजय कुमार झा 'तिरहुतिया', चंदन कुमार झा, अशोक राय, विजय इस्सर, राजीव रंजन मिश्र, विनय भूषण, घनश्याम चौधरी, आमोद झा, अशोक चौधरी एवं रामलोचन ठाकुर अपन-अपन काव्यपाठ कएलनि. 'भारती' अपन 'महरी' कविताक माध्यमे भारतीय गणतांत्रिक व्यवस्थामे आयल अराजकताकेँ उजागर कएलनि. आमोद झा'क "भूत-बसेरा" मैथिली साहित्यमे पसरल व्यक्तिवाद, महत्वाकांक्षा ओ संकीर्ण सोचकेँ प्रभावी रूपेँ चित्रण कएलनि. हुनकर दोसर कविता "मुखौटा" बाजारवादी युगमे मानवक पहचान उपभोक्ताक रूपमे कोना बनल जा रहल छैक तकर सजीव चित्रण छल. 'तिरहुतिया'क 'भ्राता सावधान' चारूकातसँ मैथिली संस्कृतिपर भऽ रहल भाषायी आ' सांस्कृतिक आक्रमणक प्रति एकप्रकारे चेतउनी छल. एकर अलावे समसामयिक विषयपर आधारित राजीव रंजन मिश्रक गजल, विनय भूषणक दोहा आ' विजय इस्सरक कविता सेहो बेस सराहल गेल. काव्यपाठक उपरांत पठित कविता संक्षिप्त समलोचना सेहो कएल गेल जाहिक्रममे प्रफुल्ल कोलख्यान कहलनि जे कविकेँ कविता पढ़बाक लूरि सेहो हेबाक चाही तखने ओ कोनो मंचसँ अपन कविताक संपूर्ण भाव श्रोताधरि पहुँचा सकताह. एकर अलावे अशोक चौधरीक, घनश्याम चौधरी एवं चंदन कुमार झाक कविता सेहो श्रोताकेँ बेस पसिन पड़लनि. अंतमे रामलोचन ठाकुर जानकी नवमी दिन जनकपुरमे भेल भीषण बम-विस्फोट आ' ओहि घटनामे शहीदक श्रद्धांजलि स्वरूप अपन रचना पाठ कएलनि. अपन काव्यमय संचालनसँ मंच संचालक रंजीत कुमार झा काव्यगोष्ठीकेँ बेस रमनगर बना देलनि. हुनक पठित "माँ" कविता सेहो अत्यंत भावमय छल. आगत अतिथिक स्वागत ललित झा कएलनि आ' संजय झा धन्यवाद ज्ञापन कएलनि. कार्यक्रमक अंतमे समितिक अध्यक्ष राजीव रंजन मिश्र कहलनि जे हुनकर प्रयास रहत जे एहन तरहक साहित्यक आयोजन सेहो समिति द्वारा हरेक बर्ख नियमित रूपेँ कराओल जाए. ओ अपन सहयोगी मीडिया प्रभारी प्रकाश झा, नवीन चौधरी, भरत झा, कैप्टन आदिक प्रतिएँ आयोजनमे सहयोग देबाक लेल विशेष रूपसँ आभार व्यक्त कएलनि.
(Report/Photo: प्रकाश झा)